Bapa saman bekas isteri, kerajaan RM25 juta dalam kes anak dilarikan

Seorang bapa memfailkan saman terhadap bekas isterinya, kerajaan dan lima pihak lagi berhubung dakwaan dua anaknya dilarikan ke New Zealand, empat tahun lalu.

Mohd Saleem Mohammad Aslam, 35, dan kakaknya yang juga ibu saudara kepada dua kanak-kanak itu, Kalsum Mohammad Aslam, 38, selaku plaintif memfailkan saman itu menerusi Tetuan Haziq A Subhi & Co di Mahkamah Tinggi di sini pada 10 Mei lalu dengan menamakan bekas isterinya Faith Kimberly Hepburn @ Ashalina Hepburn Abdullah sebagai defendan, lapor Bernama.

Turut dinamakan sebagai defendan ialah Ketua Pengarah Jabatan Imigresen Malaysia, Pengarah Imigresen (Lapangan Terbang Antarabangsa Kuala Lumpur atau KLIA), Jabatan Imigresen Malaysia (JIM), Pegawai JIM Sifulan Abdullah, Kerajaan Malaysia dan peguam Jennifer Jayalitha Chandran.

Berdasarkan pernyataan tuntutan, kedua-dua plaintif mendakwa kecuaian oleh Ketua Pengarah JIM (defendan pertama), Pengarah Imigresen (defendan kedua) dan JIM (defendan ketiga) berlaku apabila plaintif-plaintif mendapati bahawa dua kanak-kanak itu telah dilarikan Hepburn (defendan ketujuh) keluar dari Malaysia tanpa sebarang justifikasi dan dokumen rasmi yang sah, selain dokumen yang digunakan mengandungi pemalsuan beberapa maklumat.

Anak lelaki mereka kini berusia 10 tahun manakala anak perempuan berusia lapan tahun.

Plaintif mendakwa selepas dua kanak-kanak itu hilang daripada jagaan mereka, dua laporan polis telah dibuat dan telah dimaklumkan kepada defendan pertama hingga ketiga sebagai makluman awal kerana dikhuatiri kanak-kanak tersebut dibawa lari keluar negara oleh Hepburn dan kekasihnya Atabek Yechshanov, seorang warga Kazakhstan.

“Kegagalan dan kecuaian berikutnya dapat dilihat apabila defendan pertama hingga ketiga serta defendan keempat (Sifulan) telah membenarkan dua kanak-kanak itu keluar dari negara dengan menggunakan pasport di bawah negara New Zealand tanpa sebarang pemeriksaan terperinci mengenainya.

“Kerajaan Malaysia selaku defendan kelima telah gagal, enggan atau cuai apabila membenarkan kejadian serta kecuaian yang dilakukan oleh defendan pertama hingga keempat,” dakwa kedua-dua plaintif menerusi pernyataan tuntutan itu.

Selain itu, plaintif-plaintif mendakwa Jennifer Jayalitha telah bertindak cuai apabila gagal mendapatkan maklumat penuh daripada Hepburn kerana semasa permohonan penukaran kewarganegaraan dibuat, wanita itu dan bekas suaminya masih lagi dalam prosiding Mahkamah Syariah yang bermula sejak 2016.

Dakwa kedua-dua plaintif, Hepburn telah memalsukan tangan tangan bekas suaminya dalam borang permohonan penukaran kewarganegaraan tersebut dan tanda tangan itu tidak disemak oleh Jennifer Jayalitha selaku peguamnya.

“Akibat kecuaian itu, plaintif-plaintif dan keluarga telah berhadapan dengan pelbagai kesusahan dan telah kerugian banyak kos, masa, tenaga dan sumber kewangan kerana perlu menyelesaikan tuntutan hak jagaan di mahkamah di New Zealand dan kesemua ini adalah berpunca daripada kesan kecuaian dan kegagalan kesemua defendan,” dakwa plaintif-plaintif.

Oleh itu, plaintif-plaintif antaranya menuntut perintah ganti rugi am sebanyak RM25 juta daripada defendan pertama hingga kelima selain ganti rugi am daripada defendan keenam dan ketujuh untuk ditaksirkan oleh mahkamah.

Turut dituntut ganti rugi khas RM404,265.39 daripada kesemua defendan, ganti rugi tauladan dan relief lain yang difikirkan sesuai oleh mahkamah.

Berdasarkan semakan sistem mahkamah, kes itu ditetapkan untuk pengurusan kes di hadapan Timbalan Pendaftar Mahkamah Tinggi R. Pushparasi pada 22 Jun ini.


Zahid sindir Hadi tolak PRU-15 awal, dakwa PAS takut kalah

Susulan pendirian PAS menolak pilihan raya umum ke-15 (PRU-15) diawalkan, Presiden UMNO Datuk Seri Ahmad Zahid Hamidi bertindak menyindir Tan Sri Abdul Hadi Awang.

Zahid mendakwa Hadi sebenarnya takut PAS takut kehilangan kerusi mereka sekiranya PRU-15 disegerakan, ia susulan kritikan terhadap parti yang mendesak sebagai tamak kuasa semalam.

“Mungkin kalau pilihan raya (diadakan) cepat, beliau khuatir partinya akan hilang kurang daripada 18 kerusi Parlimen sedia ada,” katanya dipetik laporan BH.

Zahid dan beberapa pemimpin Kluster Mahkamah lain yang sedang berdepan perbicaraan berterusan memberi tekanan kepada Perdana Menteri Datuk Seri Ismail Sabri Yaakob agar mempercepatkan PRU-15 segera.

Bagaimanapun, Hadi semalam menegaskan parti itu menolak gesaan agar PRU-15 diadakan dalam tempoh terdekat bukan disebabkan bimbang tewas, sebaliknya bagi membolehkan kerajaan memberi tumpuan menyelesaikan pelbagai masalah dihadapi rakyat.

“Golongan yang sering mendesak Perdana Menteri, Datuk Sri Ismail Sabri Yaakub bubarkan Parlimen adalah tamak dan gila kuasa kerana mengutamakan kepentingan diri tanpa memikirkan masalah sedang dihadapi rakyat.

“PAS terbabit pada beberapa siri Pilihan Raya Negeri (PRN) disebabkan terpaksa dan bukan kerana menyokong helah parti-parti tertentu untuk berkuasa,” kata Abdul Hadi.

Katanya lagi, PAS sudah biasa kehilangan kuasa dan gagal memenangi kerusi pada beberapa siri pilihan raya lalu, sekali gus bersedia menerima hakikat jika tewas pada PRU-15.

Ditanya mengenai kenyataan Ahli Parlimen Marang itu yang menolak strategi khemah besar membabitkan pembangkang lain seperti dicadangkan Presiden Bersatu, Tan Sri Muhyiddin Yassin, Zahid berkata keutamaan adalah kepada khemah Barisan Nasional (BN).

“Saya tidak mengkategorikan sama ada khemah itu besar atau sederhana.

“Yang penting khemah BN, sedia untuk bekerjasama dengan sesiapa sahaja sama ada secara kesefahaman ataupun pasca pilihan raya iaitu selepas PRU-15,” katanya.


Lokman Adam dihukum penjara sebulan, hina mahkamah

Datuk Lokman Noor Adam dijatuhi hukuman penjara sebulan selepas Mahkamah Tinggi Kuala Lumpur mendapati beliau bersalah menghina mahkamah kerana mengugut saksi dalam perbicaraan kes 1Malaysia Development Berhad (1MDB) yang membabitkan Datuk Seri Najib Razak.

Bekas pemimpin UMNO yang dipecat parti itu didakwa mengugut dengan bertindak membuat laporan polis terhadap bekas pegawai khas Najib, Datuk Amhari Efendi Nazaruddin menjurus kepada intimidasi dan ancaman serta menghina mahkamah.

Keputusasn itu diumumkan Hakim Collin Lawrence Sequerah dalam perbicaraan di Mahkamah Tinggi Kuala Lumpur hari ini.

Sehubungan itu, Lokman disabitkan atas kesalahan berkenaan dan diperintahkan menjalani hukuman penjara bermula hari ini.

Bagaimanapun, mahkamah membenarkan permohonan peguam Tan Sri Muhammad Shafee Abdullah yang mewakili Lokman untuk hukuman penjara ditangguhkan sementara menunggu rayuan di Mahkamah Rayuan.

Pada 22 Oktober 2019, Sequerah memberi kebenaran kepada Peguam Negara ketika itu Tan Sri Tommy Thomas untuk memulakan prosiding komital terhadap Lokman kerana tindakan responden yang didakwa menghina mahkamah sebanyak dua kali pada 25 September 2019.

Pada 14 Januari 2020, Sequerah menolak permohonan Lokman untuk mengetepikan kebenaran yang diperoleh Tommy dan responden juga gagal dalam rayuannya di Mahkamah Rayuan serta Mahkamah Persekutuan untuk membatalkan keputusan Mahkamah Tinggi.

Tommy memulakan prosiding komital terhadap Lokman dan memohon perintah supaya responden dipenjara atau didenda atas tindakannya menghina mahkamah.

Menurut Tommy pada 25 September 2019, Lokman dalam satu temu bual mengeluarkan perkataan berbaur ancaman atau ugutan terhadap Amhari Efendi kerana memberi keterangan pada perbicaraan bekas perdana menteri itu di Mahkamah Tinggi.

Tommy berkata pada hari sama, Lokman membuat laporan polis terhadap Amhari Efendi, yang juga saksi pendakwaan kelapan, berhubung keterangan saksi itu pada perbicaraan berkenaan.

Katanya, matlamat atau tujuan tindakan responden itu ialah untuk mengganggu dan menakut-nakutkan Amhari Efendi, saksi lain dan mana-mana saksi berpotensi untuk tampil memberi keterangan terhadap Najib dalam perbicaraan kes 1MDB.


KWSP: Seorang pencarum berjalan dari Johor ke Istana Negara tuntut pengeluaran

Demi menuntut pengeluaran Kumpulan Simpanan Wang Pekerja (KWSP), seorang lelaki sanggup berjalan kaki dari Tol Skudai di Johor Bahru ke Istana Negara di Kuala Lumpur bagi mendesak kerajaan membenarkan pengeluaran simpanan.

Lelaki tersebut, Noorazlan Ismail berkongsi dalam hantaran Facebook memulakan misi berjalan kakinya sejak semalam demi mendapatkan kelulusan pengeluaran KWSP daripada kerajaan tanpa perlu mencagarkan kepada pihak bank seperti yang dirancang pihak kerajaan.

“Assalamualaikum sahabat. Saya akan mula berjalan insyaAllah dari Tol Skudai. Jika diizinkan sampai ke Istana Negara insyaAllah untuk memperjuangkan (pengeluaran) KWSP.

“Kami memerlukan sangat-sangat (pengeluaran KWSP) demi kelangsungan hidup. Terima Kasih,” katanya dalam hantaran Facebook.

Dalam pada itu, kemaskini status Noorazlan kira-kira pukul 10 pagi memaklumkan sudah menghampiri susur Sedenak, kira-kira 27 km dari Tol Skudai.

Katanya, dia dalam keadaan baik namun tapak kakinya melecet. Dia juga tidak menolak keadaan itu atas faktor dia kurang bersenam.

“InsyaAllah (akan teruskan) demi anak-anak dan keluarga serta pencarum memerlukan seperti saya,” katanya.

Sementara itu, misi Noorazlan diketahui menerusi perkongsian semula status wakil Pertubuhan Gagasan Inovasi Rakyat Malaysia (PGIR), Putri Fira Afandy di akaun TikTok miliknya.

Katanya, dia meminta orang ramai mendoakan kejayaan misi lelaki itu berjalan kaki ke Istana Negara.

“Beliau nak buktikan beliau memerlukan sangat-sangat pengeluaran KWSP 2.0 demi keluarga dan mewakili suara semua pencarum, doakan beliau.

“PGIRM telah dapat menghubungi beliau untuk diberikan bantuan tetapi beliau tekad untuk menghabiskan misi berjalan kaki dari Johor Bahru ke Istana Negara,” tambahnya.


Sekatan perjalanan luar negara jika terdapat tunggakan cukai: LHDN

16 Februari 2023 yang lalu merupakan hari terakhir sesi persekolahan para murid bagi sesi 2022 sebelum mereka ‘berehat’ panjang dan mula bersekolah pada 20 Mac 2023 kelak. Perancangan percutian pasti telah dibuat oleh para ibu bapa bagi memastikan cuti sekolah mereka pada tahun ini lebih bermakna.

Bagi memastikan percutian yang tenang dan aman, Lembaga Hasil Dalam Negeri Malaysia (HASiL) ingin memberikan saranan kepada semua pembayar cukai untuk menyemak status tunggakan cukai dan sekatan perjalanan masing-masing terlebih dahulu sebelum membuat perancangan untuk ke luar negara bagi sebarang tujuan.

Pembayar cukai boleh membuat semakan status tunggakan cukai mereka melalui portal MyTax yang boleh dicapai melalui pautan https://mytax.hasil.gov.my/. Manakala semakan sekatan perjalanan boleh dibuat di laman web Jabatan Imigresen Malaysia di https://sspi.imi.gov.my/sspi/.

Merujuk kepada Seksyen 104 dan 75A Akta Cukai Pendapatan 1967 (ACP 1967), dan Seksyen 22 Akta Cukai Keuntungan Harta Tanah 1976 (ACKHT 1976), HASiL adalah diberi kuasa untuk menghalang mana-mana individu daripada meninggalkan Malaysia jika mereka atau syarikat mereka mempunyai tunggakan cukai yang tidak dijelaskan kepada kerajaan.

Pemakluman tindakan tersebut akan dibuat ke alamat terakhir yang dikemaskini oleh pembayar cukai kepada HASiL melalui data percukaian terkini yang direkodkan.

Sekiranya pembayar cukai mempunyai tunggakan cukai dan dikenakan sekatan perjalanan, mereka adalah dimohon untuk membuat bayaran atau menghubungi pejabat HASiL yang mengendalikan fail cukai mereka untuk tujuan rundingan bayaran ansuran bagi membolehkan mereka meneruskan perjalanan ke luar negara. Bagi tujuan pembayaran tunggakan cukai pendapatan, bayaran cukai boleh dibuat melalui:

• Portal MyTax melalui Perkhidmatan ezHasil > ByrHASiL atau pautan terus https://byrhasil.hasil.gov.my/; atau
• Portal perbankan internet bank komersial yang dilantik sebagai ejen kutipan HASiL; atau
• Mesin deposit tunai/ Mesin juruwang automatik (ATM) bank ejen kutipan HASiL; atau
• Kaunter bank ejen kutipan HASiL terpilih; atau
• Kaunter Bayaran HASiL Semenanjung Malaysia, Sabah dan Sarawak mengunakan kad kredit / kad debit.

Sebarang pertanyaan serta maklum balas berkaitan boleh dimajukan kepada kami melalui:
a) Hasil Care Line di talian 03-8911 1000 / 603-8911 1100 (Luar Negara);
b) HASiL Live Chat; dan
c) Borang Maklum Balas di portal rasmi HASiL di pautan pantas
https://maklumbalaspelanggan.hasil.gov.my/MaklumBalas/ms-my/public.

Dikeluarkan Oleh:
Bahagian Komunikasi | Pejabat Ketua Pegawai Eksekutif
Lembaga Hasil Dalam Negeri Malaysia


Mahkamah tetapkan 19 Januari dengar permohonan semakan hukuman terhadap Najib

Permohonan Datuk Seri Najib Razak bagi menyemak sabitan dan hukuman penjara selama 12 tahun serta denda kerana menyeleweng dana SRC International Sdn Bhd berjumlah RM42 juta akan didengar pada 19 Januari ini.

Tarikh tersebut ditetapkan Mahkamah Persekutuan hari ini dan disahkan Timbalan Pendakwa Raya, Mohd Ashrof Adrin Kamarul.

Dua lagi tarikh iaitu pada 20 dan 26 Januari ini yang diputuskan Timbalan Pendaftar Mahkamah Persekutuan, Wan Fatimah Zahara Wan Yussoff dan Siti Hajar Mustaffa, sebelum ini sudah dilapangkan.

Difahamkan, pendengaran pada 20 dan 26 Januari ini terpaksa dilapangkan kerana ada ahli panel terbabit dalam pendengaran kes sambung bicara yang perlu diberi keutamaan.

Bekas Perdana Menteri itu kini sedang menjalani hukuman penjara selama 12 tahun dalam Penjara Kajang selepas gagal dalam rayuan terakhirnya di Mahkamah Persekutuan bagi mengetepikan sabitan, hukuman dan denda RM210 juta pada 23 Ogos lalu.

Najib melalui Tetuan Shafee & Co memfailkan permohonan pada 6 September lalu, meminta supaya keputusan Mahkamah Persekutuan yang mengesahkan sabitan, hukuman dan denda disemak semula.

Mahkamah Persekutuan diminta menyemak keputusan pada 16 Ogos lalu yang menolak permohonannya mengemukakan bukti berkaitan Datuk Mohd Nazlan Mohd Ghazali iaitu hakim perbicaraan kes membabitkan dana SRC International.

Pada 28 Julai 2020, Mohd Nazlan mendapati Najib bersalah atas tujuh pertuduhan membabitkan tiga pecah amanah, tiga pengubahan wang haram dan satu salah guna kuasa.

Mohd Nazlan yang kini Hakim Mahkamah Rayuan, menjatuhkan hukuman penjara 12 tahun dan denda RM210 juta atau penjara lima tahun penjara terhadap Najib dan keputusannya dikekalkan oleh Mahkamah Rayuan pada 8 Disember 2021.

Najib memohon rayuannya didengar semula oleh panel baharu hakim Mahkamah Persekutuan yang terdiri daripada sekurang-kurangnya tujuh hakim dan beliau diberi penangguhan pelaksanaan hukuman penjara sementara menunggu pendengaran permohonan semakannya itu.


Penyata kad kredit Zahid ada pembelian Armani, LV dan Hermes: Pendakwaan

Pasukan pendakwaan mempersoalkan penemuan dalam penyata kad kredit milik Datuk Seri Ahmad Zahid Hamidi yang mendedahkan bukti pembelian barang berjenama seperti Giorgio Armani, Louis Vuitton dan Hermes.

Pendedahan itu sebahagian bukti perbankan lebih RM1.3 juta dana milik Yayasan Akalbudi yang digunakan untuk membayar bil kad kredit Presiden UMNO itu dan isterinya.

Pasukan pendakwaan menyerahkan 43 cek atas nama Yayasan Akal Budi yang dikeluarkan untuk membuat pembayaran bil kad kredit antara Januari 2014 sehingga Januari 2016.

Timbalan Pendakwa Raya, Datuk Raja Rozela Raja Toran dalam hujahannya berkata terkejut apabila melihat bukti perbankan tersebut yang secara tidak langsung memperlihatkan tabiat Zahid dan isteri yang gemar membeli-belah.

“Apabila kami melihat sendiri penyata kad, Ya Allah, kita akan dapat lihat tabiat berbelanja tertuduh dan isteri.

“Walaupun tabiat perbelanjaan defendan dan isterinya mungkin bukan isu dalam kes ini, seseorang tidak akan dapat mengelak dari mempersoalkan sama ada mereka memikirkan golongan miskin di Malaysia ketika membeli-belah barangan mewah di butik Giorgio Armani, Louis Vuitton atau Hermes, sekadar menyebut beberapa nama,” katanya.

Raja Rozela berhujah demikian pada prosiding hujahan di akhir kes pendakwaan di hadapan Hakim Datuk Collin Lawrence Sequerah di Mahkamah Tinggi Kuala Lumpur.

Sebelum ini, Pegawai Penyiasat Suruhanjaya Pencegahan Rasuah Malaysia (SPRM) Khairudin Kilau, 44, berkata hasil siasatannya mendapati Zahid membayar sembilan kad kredit beliau dan isterinya, Datin Seri Hamidah Khamis atas penggunaan peribadi berjumlah RM1,362,037.81, manakala RM107,509.55 lagi untuk pembayaran insurans dan cukai jalan bagi 20 kenderaan milik mereka.

Bagi pembayaran kad kredit, Ahmad Zahid menggunakan wang yayasan itu untuk membayar kad kredit AmBank Islamic sebanyak RM1,296,715.98, Maybank (RM34,686.03) dan American Express (RM30,635.80).

Penggunaan kad kredit tersebut juga disahkan Naib Presiden Kanan Ambank, Yeoh Eng Leong sebagai saksi pendakwaan ke-10.

Yeoh mengesahkan penyata kad kredit dari Disember 2013 hingga Januari 2016 bagi dua kad kredit utama Zahid dan dua kad kredit tambahan bagi isterinya dengan jumlah perbelanjaan sebanyak RM1,479,085.44 atau hampir RM1.48 juta dalam tempoh tersebut.

Penyata kad kredit Ambank menunjukkan kad kredit tersebut digunakan di dalam dan luar negara, ia termasuk Indonesia, Vietnam, Korea Selatan, Taiwan, Hong Kong, Australia, AS, UK, Itali, Ukraine dan Dubai di UAE.

Penyata kad kredit Ambank juga merekodkan perbelanjaan barangan jenama fesyen mewah, seperti Brioni (berjumlah RM50,278.60 melalui dua transaksi di Kuala Lumpur dan New York), Hermes (berjumlah RM49,058.95 melalui tiga transaksi di Milan dan Rom di Itali), Burberry (berjumlah RM44,145.67 melalui dua transaksi di Hong Kong dan New York), Louis Vuitton (berjumlah RM43,127.43 dalam lima transaksi di Galeri Starhill KL, Australia dan Jakarta), Giorgio Armani (berjumlah RM19,866.72 melalui dua transaksi di Australia dan Rome), dan Tods (berjumlah RM11,521,95 di Kuala Lumpur dan Jakarta), Ermenegildo Zegna di London (RM55,402.40) dan Tory Burch (RM19,972.97).

Terdahulu, Naib Presiden Maybank, Anoop Singh Gulzara Singh sebagai saksi pendakwaan kesembilan juga mengesahkan penyata kad kredit bagi tempoh 2014 hingga 2015 melibatkan tiga kad kredit yang dikeluarkan kepadaZahid, termasuk RM5,900 di outlet KLCC Louis Vuitton pada Jun 2014, RM7, 604.90 di Ukraine pada Ogos 2014, serta RM30,635.80 dan RM1,810.66 di Seoul, Korea pada tahun 2015.

Zahid, 69, berdepan 47 pertuduhan membabitkan 12 pertuduhan pecah amanah, lapan tuduhan rasuah dan 27 pertuduhan pengubahan wang haram berjumlah jutaan ringgit milik Yayasan Akalbudi.


Sampai kiamat isu bekalan air tak selesai walaupun BN memerintah

Ahli Exco Terengganu, Dr Azman Ibrahim berkata isu bekalan air bersih akan terus berbangkit seiring dengan pertambahan penduduk, pembangunan perumahan dan pusat komersial baharu serta pelbagai lagi evolusi kehidupan manusia sampai hari kiamat.

Malah, katanya setelah puluhan tahun Barisan Nasional (BN) memerintah negeri itu, isu bekalan air bersih tidak juga selesai.

“Contohnya, paip air yang dipasang 5 tahun lepas tentu sudah tak mampu lagi menampung keperluan tahun semasa sekarang.

“Apatah lagi kalau paip itu sudah berusia lebih 30 tahun.

“Setelah puluhan tahun BN perintah Terengganu, bila PAS ambik alih pada tahun 2018, banyak lagi aduan yang kita terima berkaitan isu bekalan air,” katanya dalam satu kenyataan.

Ahli Dewan Undangan Negeri (ADUN) Jabi itu berkata isu berkaitan air bersih yang tidak selesai adalah perkara normal.

“Itu normal sahaja. Bila kita pasang paip baru dengan pelbagai sumber peruntukan, kita tak tanya pun apa yang BN buat sebelum ini walaupun tempat yang kita pasang paip bukanlah kawasan penempatan baharu.

“Di Jabi saja kita telah pasang paip baru di Kg Tok Dor, Kg Bukit Tanah, Kg Renek, Kg Batang Gergaji, Kg Pohon Tal, Kg Anak Ikan, Kg Tanah Merah, Kg Tok Dat dan Kg Seri Tanjung Gong Pasir dalam tempoh 5 tahun terakhir ini. Maknanya ada isu yang belum selesai,” katanya.

Sehubungan itu, Dr Azman berkata isu bekalan air tidak perlu dipolitikkan sedangkan di bawah Kementerian Kemajuan Desa dan Wilayah yang diterajui Timbalan Perdana Menteri, Datuk Seri Ahmad Zahid Hamidi, ada peruntukan Projek Bekalan Air Luar Bandar (BALB).

“Negeri-negeri pembangkang Kelantan, Terengganu, Kedah dan Perlis semuanya masuk dalam Wilayah Malaysia. Rasanya layak terima peruntukan bawah BALB tanpa perlu tunggu nanti BN perintah negeri,” katanya.

Tiga hari lalu, Zahid yang juga Presiden UMNO merayu rakyat Kelantan supaya memberi peluang kepada parti itu untuk tempoh lima tahun pada Pilihan Raya Negeri (PRN) nanti, bagi menyelesaikan masalah bekalan air negeri ini.

Kata Zahid masalah air di Kelantan adalah janji UMNO yang akan diselesaikan sekiranya diberi peluang oleh rakyat.

“Bagi saya di Kelantan, masalah air mesti diselesaikan dan itu adalah janji UMNO dan Barisan Nasional (BN). Dalam keadaan ini, pengundi Kelantan perlu membantu UMNO untuk sekali ini.

“Cuba beri peluang untuk UMNO hanya untuk lima tahun sahaja, jika dirasakan tidak okay, boleh tukar semula,” katanya.


‘PRU-15 ibu segala pilihan raya’

Bekas Timbalan Pengerusi Suruhanjaya Pilihan Raya (SPR), Datuk Seri Wan Ahmad Wan Omar berpendapat Pilihan Raya Umum Ke-15 (PRU-15) adalah “ibu segala pilihan raya” kerana banyak gabungan parti politik baharu yang akan mengambil bahagian.

Malah, katanya PRU-15 adalah berbeza berbanding PRU sebelum ini dengan pertambahan ketara pemilih seramai 5.8 juta, termasuk 1.2 juta adalah terdiri daripada anak muda berusia 18 hingga 20 tahun

Dalam temu bual bersama Utusan, beliau juga memaklumkan 60 peratus atau 12.7 juta daripada 21.1 juta pemilih pada PRU-15 adalah pengundi senyap.

Ini katanya akan menyebabkan parti-parti yang bertanding perlu memikat hati golongan berkenaan sekranya mahu menang selesa, sekali gus membentuk Kerajaan Persekutuan atau negeri yang kukuh tanpa perlu bergabung dengan mana-mana parti lain.

“Kehadiran gabungan-gabungan parti politik baharu yang mengetengahkan calon masing-masing memberi saingan besar untuk memikat pengundi atas pagar.

“Terdapat baki 40 peratus pengundi dalam kalangan ahli dan penyokong masing-masing. Ini tiada masalah kerana mereka sudah pastinya akan memilih parti masing-masing.

“Tetapi bagaimana dengan 60 peratus pengundi senyap yang kita tidak tahu apakah kecenderungan mereka dan ia bergantung kepada calon diketengahkan dan isu-isu semasa.

“Justeru, parti-parti bertanding perlu merebut untuk menarik sokongan pengundi senyap jika mereka mahu menang pilihan raya, apatah lagi gabungan sudah banyak… maka sudah pasti beri saingan sengit untuk memikat hati pengundi,” katanya.

Kelmarin, Perdana Menteri, Datuk Seri Ismail Sabri Yaakob berkata, beliau perlu mempertimbangkan pelbagai perkara sebelum membubarkan Parlimen ke-14 termasuk menangani isu projek Kapal Tempur Pesisir (LCS) demi memastikan Barisan Nasional (BN) menang PRU15.

Kenyataan Ismail Sabri itu dilihat bercanggah dengan Presiden UMNO Datuk Seri Ahmad Zahid Hamidi yang terus mendesak supaya PRU-15 diadakan segera untuk mengelak BN dan UMNO kalah teruk.

Setelah melihat pertambahan pengundi di samping isu-isu semasa yang melanda tanah air sejak kebelakangan ini, Wan Ahmad menjangkakan peratusan keluar mengundi meningkat lebih 80 peratus seperti mana PRU-14.

Katanya, perkembangan ledakan teknologi yang memberi ruang penyampaian maklumat lebih meluas menjadi faktor penting pengundi untuk keluar mengundi apabila mereka mengharapkan kertas undi mereka mampu mencetuskan perubahan baharu tampuk kepimpinan kerajaan.

“Selain itu, tidak tolak kemungkinan parti-parti meletakkan lebih ramai calon muda, ini sekali gus menjadi penarik untuk pengundi keluar mengundi,” katanya.

Sementara itu, Wan Ahmad memaklumkan, jumlah calon bertanding PRU-15 meningkat dua kali ganda atau sekurang-kurangnya 4,666 orang berbanding berbanding 2,333 calon ketika PRU-14 untuk merebut 222 Parlimen dan 361 Dewan Undangan Negeri (DUN).

Katanya, jangkaan itu berdasarkan kewujudan gabungan parti politik seperti Perikatan Nasional (PN) dan Gerakan Tanah Air (GTA) di samping parti-parti baharu seperti Parti Ikatan Demokratik Malaysia (Muda) dan Parti Bangsa Malaysia (PBM).

“Jumlah ini tidak termasuk calon Bebas dan parti-parti kecil lain yang dikatakan mahu mencuba nasib dalam PRU-15. Jadi PRU akan datang bukan sahaja ramai pengundi baharu, tetapi mungkin ramai calon bertanding mungkin boleh catat rekod sejarah PRU,” katanya.


Muhyiddin kemuka pembelaan terhadap saman Guan Eng

Tan Sri Muhyiddin Yassin mengemukakan pembelaan terhadap saman yang dibuat oleh bekas Menteri Kewangan , Lim Guan Eng yang mengambil tindakan menyaman Pengerusi Perikatan Nasional (PN) itu.

Dalam pembelaannya, Muhyiddin yang juga mantan Perdana Menteri Kelapan mahu Guan Eng menunjukkan bukti di mahkamah yang mengatakan Kementerian Kewangan tidak membatalkan status pengecualian cukai ke atas Yayasan Albukhary.

Dalam pernyataan pembelaannya terhadap saman Pengerusi DAP itu, Muhyiddin menyuarakan keraguannya berhubung kesahan kenyataan kementerian itu pada bulan lalu bahawa bukan kementerian mahupun pegawainya yang membatalkan status tersebut.

“Kecuali bahawa Kementerian Kewangan pada 23 Mac 2023 telah membuat kenyataan media yang menyatakan bahawa bukan sahaja mantan menteri kewangan bahkan pegawainya tidak membatalkan pengecualian cukai yang diberikan kepada Yayasan Al-Bukhary, defendan tidak membuat apa-apa pengakuan kepada perenggan 28 pernyataan tuntutan.

“Malah, defendan menafikan kebolehpercayaan kenyataan yang dibuat oleh kementerian kewangan pada 23 Mac 2023 dan meletakkan plaintif atas beban pembuktian yang kukuh,” kata pernyataan pembelaan dipetik dalam laporan Malaysiakini.

Pernyataan pembelaan itu difailkan peguam Muhyiddin semalam.

Pernyataan pembelaan Muhyiddin itu berhubung saman fitnah yang difailkan terhadapnya.

Terdahulu, bekas perdana menteri itu mendakwa Lim bertanggungjawab ke atas pembatalan status pengecualian cuki Yayasan Albukhary milik hartawan Tan Sri Syed Mokhtar Albukhary.

Dalam pernyataan itu juga, Muhyiddin berkata kenyataan Perdana Menteri Datuk Seri Anwar Ibrahim “langsung tidak relevan” dan hanya untuk mengalihkan perhatian agar Guan Eng tidak dipertanggungjawabkan atas tindakan Lembaga Hasil Dalam Negeri (LHDN) berhubung perkara itu.

“Kebergantungan plaintif atas kenyataan yang dibuat oleh Anwar dalam Parlimen adalah suatu pengalihan dan fait accompli untuk mengalihkan perhatian daripada keengganan plaintif untuk didapati bertanggungjawab bagi tindakan LHDN semasa dia memegang jawatan sebagai menteri kewangan,” katanya lagi.

Muhyiddin berkata dia membuat kesimpulan tersebut berdasarkan surat yang diterima daripada Syed Mokhtar yang merayu terhadap keputusan pembatalan itu.

Katanya, Syed Mokhtar tidak akan membuat permohonan itu sekiranya LHDN mengiktiraf status pengecualian cukai yayasannya, yang diberikan oleh kerajaan pimpinan Barisan Nasional (BN) sebelum Pilihan Raya Umum Ke-14 (PRU-14) lalu.

‘LHDN adalah di bawah bidang kuasa Menteri kewangan. Pada masa yang material, plaintif adalah Menteri Kewangan ketika itu dan secara semula jadi, LHDN berada di bawah bidang kuasanya.

“Sehubungan itu, plaintif sepatutnya memberi penjelasan mengenai perubahan keadaan berkaitan dengan perubahan kedudukan yang diambil oleh LHDN sebelum dan selepas Pakatan Harapan (PH) berkuasa pada 2018.

“Defendan seterusnya menyatakan bahawa dia sedar bahawa kementerian kewangan telah membenarkan rayuan oleh Yayasan AlBukhary sekitar 2021.

“Oleh itu, dia dibenarkan membuat inferens dan membuat kesimpulan bahawa pengecualian cukai tersebut telah dibatalkan, jikalau tidak, ia adalah tidak diperlukan untuk kelulusan diberikan oleh kementerian kewangan pada 2021,” katanya lagi.


Mayat warga emas berlumuran darah dipercayai dibunuh

Polis menemukan mayat wanita warga emas di bilik tidurnya dalam keadaan separuh bogel di sebuah rumah di Kampung Tersusun dekat Simpang Lima petang semalam.

Ketua Polis Perak Datuk Seri Mohd Yusri Hassan Basri berkata pihak polis daerah Kerian telah ke lokasi kejadian dan menemukan mayat wanita yang tinggal berseorangan itu dengan kesan darah pada bantal, tilam dan dinding biliknya, menurut laporan Bernama.

“Terdapat kesan luka potong dan luka tikaman pada telinga, leher dan pipi mangsa yang berumur 61 tahun itu selain kesan lebam di lengan dipercayai berpunca daripada pergelutan bersama pelaku dalam usaha mempertahankan diri.

“Siasatan lanjut mendapati pelaku telah memecah masuk rumah mangsa berdasarkan kesan umpil pada tingkap nako dan tiga keping cermin ditanggalkan, bagaimanapun tiada barang berharga mangsa hilang,” katanya dalam kenyataan.

Mohd Yusri berkata kes disiasat mengikut Seksyen 302 Kanun Keseksaan kerana membunuh dan usaha mengesan suspek sedang giat dijalankan bagi mengenal pasti motif kejadian.

“Hasil bedah siasat di Unit Forensik Hospital Raja Permaisuri Bainun, Ipoh mendapati punca kematian mangsa adalah disebabkan luka tikaman pada bahagian leher,” katanya.

Justeru, beliau meminta orang ramai yang mempunyai sebarang maklumat menghubungi balai polis terdekat atau Bilik Gerakan Ibu Pejabat Daerah Kerian di talian 05-7212222.


Anwar potong Q mengundi

Tatkala orang lain, termasuk Pengerusi Perikatan Nasional Tan Sri Muhyiddin Yassin beratur panjang bersama pengundi lain, Pengerusi Pakatan Harapan (PH) Datuk Seri Anwar Ibrahim, lain pula.

Beliau yang mengundi di kawasan Parlimen Permatang Pauh di Sekolah Kebangsaan (SK) Seri Penanti, memotong barisan setelah dikerumuni media.

Memetik Utusan, Anwar tiba di pusat pembuangan undi kira-kira jam 9 pagi tadi (Sabtu, 19 November 2022) pada mulanya kelihatan berbaris bersama ratusan pengundi lain di luar bilik pengundian.

Ketua Polis Daerah Seberang Perai Tengah Asisten Komisioner Tan Cheng San kemudiannya mendapatkan kebenaran daripada petugas Suruhanjaya Pilihan Raya (SPR) untuk membenarkan Anwar mengundi dahulu bagi memastikan kesesakan di pusat mengundi dapat dikawal susulan kehadiran media yang menganggu barisan orang ramai.

“Selepas selesai mengundi saya akan bergerak ke Tambun untuk meninjau proses pengundian dan berjumpa dengan penyokong saya di sana,” katanya.

Anwar hanya mengambil masa tidak sampai lima minit untuk proses pengundian sebelum beredar dan beramah mesra bersama orang ramai di pusat pembuangan undi terbabit.

Kerusi Permatang Pauh menyaksikan pertembungan empat penjuru yang mana penyandang kerusi berkenaan, Nurul Izzah Anwar, 42, (PH) akan berdepan dengan Datuk Mohd. Zaidi Mohd Said (BN); Muhammad Fawwaz Mat Jan (Perikatan Nasional) dan Mohamad Nasir Othman (GTA- Pejuang).

Nurul Izzah sebelum ini mengekalkan penguasaan PKR di Parlimen Permatang Pauh sejak 1998 apabila memenangi PRU14 dengan majoriti 15,668 undi.

Beliau memperolehi 35,534 undi mengalahkan calon BN, Mohd. Zaidi yang memperolehi 19,866 undi dan Afnan Hamimi Taib Azamudden dari PAS (14,428 undi).

Kerusi tersebut sebelum ini disandang sama ada Anwar atau isterinya, Datin Seri Dr Wan Azizah Wan Ismail sejak 1982.


PRU-15 : Dijangka ribut petir seluruh negara pada petang hari pengundian

Beberapa negeri diramal hujan bermula awal pagi hari pengundian Pilihan Raya Umum ke-15 (PRU-15) Sabtu ini, yang dengan dijangka dilanda ribut petir seluruh negara pada sebelah petang.

Timbalan Ketua Pengarah (Operasi) Jabatan Meteorologi Malaysia (MetMalaysia), Lim Ze Hui berkata antara negeri yang akan mengalami hujan pada awal pagi termasuk Selangor, Negeri Sembilan dan Melaka sehingga ke barat Johor.

Sementara Kelantan dan Terengganu dijangka mengalami hujan berterusan sepanjang hari namun katanya, MetMalaysia tidak menjangkakan berlaku taburan hujan luar biasa bagi kedua-dua negeri berkenaan.

“Bagi negeri-negeri di sebelah utara, cuaca dijangka baik di sebelah pagi.

“Dalam pada itu, kejadian ribut petir yang diramal berlaku di hampir semua negeri di sebelah petang ini, ia hanya ribut petir yang biasa dan tiada apa-apa yang perlu dibimbangkan,” katanya lapor Bernama.

Orang awam dinasihatkan agar sentiasa merujuk laman web www.met.gov.my dan semua media sosial serta memuat turun aplikasi myCuaca bagi mendapatkan maklumat terkini dan sahih.


Indonesia rekod kemuncak kes kematian pada Julai

Julai menjadi bulan malang buat Indonesia apabila varian Delta telah melonjakan lagi jangkitan ke tahap tertinggi bagi kes positif dan kematian di republik itu sejak Covid-19 mula melanda dunia pada Mac tahun lalu.

Jurucakap Pasukan Petugas Nasional Covid-19 Indonesia, Wiku Adisasmito memaklumkan, dalam tempoh 4 minggu Indonesia telah merekodkan 30,168 kematian berkaitan Covid-19 dan sepertiga daripada jumlah itu melibatkan kes pada bulan Julai.

“Sebelum ini, jumlah kematian tertinggi bulanan iaitu sebanyak 7,913 kes telah direkodkan pada bulan Jun dan ini menunjukkan angka semasa pada bulan ini lebih tinggi daripada bulan-bulan sebelumnya.”

Sejak 16 Julai lalu, lebih 1,000 kes kematian telah dilaporkan setiap hari dan Selasa lalu, sebanyak 2,069 kematian telah dicatat dan itu merupakan jumlah harian tertinggi yang direkodkan sejak Mac tahun lalu.

Walaupun Indonesia diletakkan di bawah perintah Pemberlakukan Pembatasan Kegiatan Masyarakat Darurat (PPKM) Tahap 4, namun semalam, kenaikan kes jangkitan dan kes kematian yang dilaporkan masih berada pada tahap tertinggi.

Dalam tempoh 24 jam semalam, Indonesia merekodkan sebanyak 43,479 kes baharu, menjadikan jumlah keseluruhan telah melebihi 3.3 juta berbanding 272 juta jumlah penduduk republik itu.

Kes kematian juga menunjukkan lonjakan yang agak tinggi semalam, di mana 1,893 kes dilaporkan, menjadikan kumulatif kematian sebanyak 90,552 kes.

Sejak 3 Julai lalu, Indonesia telah melaksanakan PPKM Tahap 4 susulan penularan varian Delta yang semakin mengganas di negara itu.

Minggu lalu, Presiden Joko “Jokowi” Widodo memutuskan menyambung semula penutupan itu selama seminggu lagi sehingga 2 Ogos kerana kenaikan kes jangkitan dan kematian yang terus melonjak.

Menurut Kementerian Kesihatan, kira-kira 25 peratus daripada ujian saringan yang dilakukan dan disahkan positif.

Terdapat lebih dari 540,000 kes yang masih aktif dan kebanyakkannya di Pulau Jawa – wilayah paling padat penduduk di Indonesia.

Sejak semalam, Indonesia melaporkan telah memberi suntikan vaksin kepada hampir 66 juta rakyatnya dan hanya sekitar 19.7 juta daripadanya yang telah mendapat vaksin sepenuhnya. – Agensi


Ringgit ditutup rendah hari ini

Ringgit ditutup rendah berbanding dolar Amerika Syarikat (AS) hari ini (14 April) walaupun mata wang AS itu rendah yang terus merosot.

Kemerosotan nilai dolar berikutan jangkaan yang tinggi untuk kitaran kenaikan kadar Rizab Persekutuan (Fed) AS dihentikan seketika dalam persekitaran petunjuk inflasi yang terkawal, kata penganalisis.

Pada jam 6 petang, mata wang tempatan merosot kepada 4.4000/4025 berbanding dolar AS daripada 4.3995/4025 pada Khamis.

Pengarah Urusan SPI Asset Management Stephen Innes berkata bahawa dolar AS berada pada kedudukan yang kurang menggalakkan berikutan gabungan campuran dasar Fed, metrik inflasi yang rendah dan prospek berhati-hati dalam minit Jawatankuasa Pasaran Terbuka Persekutuan (FOMC) pada Mac.

“Malam semalam, penurunan mengejutkan untuk Indeks Harga Pengeluar (IHPR) AS memberi keyakinan kepada pelabur bahawa kejutan inflasi pasca pandemik telah berakhir dan membolehkan Fed menghentikan seketika kenaikan kadar selepas jangkaan kenaikan 25 mata asas pada Mei.

“Oleh itu, ringgit pada mulanya diniagakan kukuh.

“Bagaimanapun, risiko geopolitik yang meningkat terhadap Taiwan, apabila AS dan China berselisih faham, telah mewujudkan kegelisahan melalui pasaran pertukaran asing serantau. Mata wang tempatan melepaskan kenaikan harian untuk ditutup rendah berbanding dagangan pembukaan,” katanya menurut laporan Bernama

Sementara itu, ringgit diniagakan kebanyakannya rendah berbanding sekumpulan mata wang utama.

Ia merosot berbanding euro kepada 4.8660/8687 daripada 4.8500/8533 pada Khamis, rendah berbanding pound Britain kepada 5.5031/5062 daripada 5.5047/5084, bagaimanapun meningkat berbanding yen Jepun kepada 3.3208/3229 daripada 3.3034/3059 semalam.

Mata wang tempatan juga kebanyakannya rendah berbanding mata wang ASEAN.


Ahli Parlimen PN hulur sumbangan bantu mangsa gempa Turkiye, Syria

PASRelief Malaysia menghargai keprihatinan Ahli-ahli Parlimen Perikatan Nasional (PN) yang akan menyertai misi bantuan kemanusiaan ke Turkiye dan Syria bagi membantu mangsa gempa bumi di dua negara terbabit bermula 2 hingga 7 Mac ini.

Misi ini akan diketuai Timbalan Presiden PAS, Datuk Seri Tuan Ibrahim Tuan Man bersama Pengarah PASRelief yang juga Ahli Dewan Undangan Negeri Penaga, Mohd Yusni Mat Piah serta tujuh wakil rakyat PAS dan Bersatu.

Pengerusi PASRelief, Datuk Seri Muhammad Sanusi Md Nor turut berterima kasih kepada Ahli Parlimen PN yang telah menghulur sumbangan wang untuk menjayakan misi itu pada satu majlis di bangunan Parlimen tengah hari tadi.

Hadir sama Pengerusi PN, Tan Sri Muhyiddin Yassin yang juga Presiden Bersatu; Presiden PAS Tan Sri Abdul Hadi Awang; dan Setiausaha Agung PN, Datuk Seri Hamzah Zainudin.

Ini adalah kumpulan yang kedua dihantar oleh Sekretariat Aid4Turkiye&Syria daripada empat misi setelah kumpulan yang pertama berlepas ke dua negara terbabit pada 22 Februari lalu, katanya dalam kenyataan hari ini (22 Februari 2023).

Misi yang ketiga dan keempat akan menyusul bermula 6 hingga 11 Mac ini manakala yang keempat dijadualkan pada 17 hingga 22 Mac

Sekretariat Aid4Turkiye&Syria dibentuk daripada gabungan 34 pertubuhan bukan kerajaan untuk menguruskan misi bantuan kepada mangsa gempa bumi di dua negara berkenaan bawah naungan PASRelief.

Penghantaran misi ini adalah dengan izin rasmi Kerajaan Malaysia menerusi Wisma Putra.

Semoga ia akan meringankan sedikit beban penanggungan saudara kita di sana atas musibah bencana yang mereka lalui.


Petronas sahkan pekerja kontraktor ditahan isu meninggal akibat Covid

Petroliam Nasional Berhad (Petronas) mengesahkan seorang pekerja kontraktornya di Kompleks Bersepadu Pengerang ditahan pihak berkuasa untuk siasatan atas dakwaannya kehilangan ramai ahli keluarga disebabkan Covid-19.

Dalam kenyataan media malam tadi Petronas berkata lelaki terbabit juga ditahan bagi membantu siasatan berhubung sumbangan yang diterimanya selepas membuat dakwaan itu.

“Petronas akan memberikan kerjasama sepenuhnya kepada pihak berkuasa dalam membantu siasatan terbabit. Kami ingin menekankan bahawa kami tidak berkompromi dengan salah laku oleh mana-mana pekerja dan kontraktor kami.

“Semuanya terikat dengan tata kelakuan dan etika perniagaan yang ketat (CoBE) ketika berkhidmat untuk Petronas dan kumpulan syarikat kami,” kata kenyataan itu.

Malam tadi, polis mengesahkan menyiasat aduan penipuan 14 ahli keluarga meninggal dunia akibat Covid-19 yang tular di media sosial sejak kelmarin.

Siasatan dijalankan susulan laporan yang dibuat seorang pegawai Petronas Pengerang.

Ketua Polis Daerah Kota Tinggi, Superintendan Hussin Zamora mengesahkan kes itu diklasifikasikan dan disiasat mengikut Seksyen 420 Kanun Keseksaan kerana menipu.

Terdahulu tular di WhatsApp dan Facebook dengan dakwaan kononnya seorang lelaki yang bertugas di Petronas di Pengerang kehilangan 14 insan tersayang termasuk isteri dan lapan anak akibat Covid-19, baru-baru ini.

Bersama kenyataan itu turut tular permintaan bagi menyalurkan sumbangan ikhlas kepada lelaki terbabit bagi meringankan bebannya.


Polis bebas 13 perusuh dengan jaminan, 7 lagi masih ditahan

Polis membebaskan 13 perusuh yang terlibat dalam kejadian rusuhan di Parit Raja di Batu Pahat, Johor hari ini selepas video rakaman tersebut tular dalam laman sosial, sementara tujuh lagi masih ditahan.

Pembebasan tersebut disahkan Ketua Polis Daerah Batu Pahat ACP Ismail Dollah yang memberitahu baki perusuh masih ditahan sehingga esok bagi membantu siasatan.

“Kes berkenaan disiasat di bawah Seksyen 144 Kanun Keseksaan, Seksyen 269 Kanun Keseksaan, Seksyen 505(b) Kanun Keseksaan dan Seksyen 8 Akta Bahan Letupan (1957),” katanya dalam kenyataan, hari ini.

Ismail berkata mereka juga bakal berdepan siasatan terhadap kesalahan di bawah Peraturan 17(1) Peraturan-peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) (Kawalan Pergerakan ) (Pindaan) 2021 dan juga Seksyen 48 Akta Pengangkutan Jalan 1987.

Penahanan kesemua lelaki berusia 16 hingga 28 tahun tersebut susulan maklumat orang awam mengenai penemuan kain rentang bertulis “Kerajaan Gagal” di sebuah jejantas di kawasan itu pada 13 Mei lepas, selain sebuah video tular menunjukkan perhimpunan, nyalaan suar dan kejadian menaikkan kain rentang tanpa mematuhi prosedur operasi standard ditetapkan


Hanya ‘orang’ Zahid jadi calon? Adakah Ismail Sabri berjaya pujuk?

Calon Barisan Nasional (BN) yang akan bertanding pada Pilihan Raya Umum Ke-15 (PRU-15) difahamkan sudah menerima surat akujanji masing-masing secara berperingkat, majoritinya ‘orang’ Presiden UMNO sudah menerima lebih awal.

Spekulasi dan khabar angin dalam UMNO bertiup kencang hanya nama ‘orang’ Datuk Seri Ahmad Zahid Hamidi lebih ramai tercalon untuk bertanding pada PRU-15 kali ini.

Kecoh dikalangan akar umbi yang mula berkongsi ucapan tahniah dalam kumpulan aplikasi Whatsapp dan Telegram Ketua-Ketua Bahagian yang memberi ucapan tahniah kepada mereka yang tercalon, tidak kurang juga ada yang diam membisu kerana nama tidak berada dalam senarai calon.

Difahamkan, surat akujanji kepada calon-calon BN sudah dihantar dan diminta untuk bersiap sedia dipanggil ke majlis pengumuman calon yang bakal diadakan pada masa terdekat.

Namun, terdapat usaha daripada pihak tertentu yang cuba mencari jalan untuk memujuk Zahid agar tidak menyingkirkan calon yang boleh menang walaupun berada dalam kem berbeza.

Difahamkan langkah untuk meminta Zahid agar menimbang semula senarai calon yang sudah dimuktamadkan tersebut walaupun hanya tinggal beberapa hari menjelang pengumuman calon BN tidak lama lagi.

Beberapa nama dipetik dalam media yang antaranya menyenaraikan individu-individu yang dilihat berada dalam kem sebelah lain.

Menurut sumber, langkah menggugurkan calon daripada kem berbeza walaupun mempunyai peluang untuk menang hanya akan mengakibatkan BN menerima kesan buruk pada PRU-15 nanti.

“Ya, surat akujanji sudah keluar secara berperingkat, ada yang sudah dapat dua hari lalu… namun, berdasarkan calon yang menandatangani, majoritinya dikalangan mereka yang dilihat mesra dan menyokong Presiden,” kata sumber tersebut.

Senarai calon yang dimuktamadkan tersebut mengejutkan banyak pihak, tidak terkecuali Naib Presidennya, Datuk Seri Ismail Sabri Yaakob yang juga pening melihat senarai calon tersebut.

Usaha terakhir yang boleh dilakukan bagi mengelak daripada BN terus berpecah adalah dengan meletak semula nama calon yang boleh menang, bukan calon yang dilihat cenderung dengan kumpulan tertentu dalam UMNO.

Untuk rekod, sumber memberitahu BN akan mengumumkan barisan calon dan majlis mengambil watikah pada 1 November ini di WTC, Kuala Lumpur.

Bagaimanapun, sekiranya semua nama ‘orang’ Zahid tercalon, timbul kebimbangan sama ada Ismail Sabri akan kekal sebagai Perdana Menteri selepas PRU-15 atau akan ada orang baharu selepas ini dilantik.


Aliran keluaran pelabur asing minggu lepas RM46.4 juta: MIDF

Malaysia mencatat aliran keluar ketiga tertinggi antara negara Asean lain berikutan pelabur asing kekal sebagai penjual bersih di Bursa Malaysia dengan jumlah aliran keluar asing bersih RM46.4 juta untuk minggu keempat berturut-turut pada minggu dagangan berakhir 12 Mei.

Bagi Malaysia, MIDF Research berkata minggu berkenaan bermula dengan positif apabila aliran masuk asing bersih mencatat RM9.5 juta pada Isnin dan RM81.8 juta pada Selasa, menurut laporan Bernama.

“Warga asing mula melakukan jualan bersih bermula Rabu hingga Jumaat dengan aliran keluar berjumlah sehingga RM137.6 juta,” katanya.

Menurutnya dana asing telah menjadi penjual bersih bagi ekuiti Malaysia untuk tempoh 13 daripada 19 minggu tahun ini dengan aliran keluar berjumlah sehingga RM2.18 bilion.

“Tiga sektor teratas yang menyaksikan aliran masuk asing bersih adalah telekomunikasi dan media (RM62.9 juta), utiliti (RM26.4 juta) dan perladangan (RM12.1 juta).

“Tiga sektor teratas yang mencatat aliran keluar asing bersih terdiri daripada perkhidmatan kewangan (RM84.5 juta), produk dan perkhidmatan perindustrian (RM32.6 juta) dan pembinaan (RM17.6 juta),” katanya.

MIDF Research berkata institusi tempatan kekal sebagai pembeli bersih bagi minggu ketiga berturut-turut iaitu RM49.9 juta pada minggu lepas, dengan setiap hari dagangan adalah hari belian bersih oleh institusi-institusi tempatan melainkan pada Selasa yang menyaksikan aliran keluar sebanyak RM63.9 juta.

“Sebahagian besar aliran masuk diperoleh pada Jumaat iaitu RM72.3 juta apabila Bank Negara Malaysia mengumumkan pengembangan ekonomi domestik yang lebih baik daripada jangkaan iaitu 5.6 peratus tahun ke tahun pada suku pertama 2023,” katanya.

Firma penyelidikan itu berkata institusi tempatan telah menjadi pembeli bersih selama 14 daripada 19 minggu pada tahun ini dengan aliran masuk berjumlah RM2.09 bilion.

“Peruncit tempatan kekal sebagai penjual bersih bagi minggu kedua berturut-turut sebanyak RM3.6 juta dengan setiap hari dagangan adalah hari jualan bersih kecuali pada Rabu (RM15.3 juta) dan Khamis (RM25.4 juta),” katanya.

Bagaimanapun, peruncit tempatan telah menjadi pembeli bersih ekuiti domestik bagi tempoh sembilan daripada 19 minggu tahun ini dengan jumlah aliran masuk RM93.4 juta.

Dari segi penyertaan, wujud peningkatan purata jumlah dagangan harian dalam kalangan peruncit tempatan iaitu 5.3 peratus, institusi tempatan pada 16.2 peratus dan pelabur asing berjumlah 30.6 peratus.

Dalam pada itu, MIDF juga melaporkan negara-negara Asean mencatat aliran keluar asing bersih bagi minggu berakhir 12 Mei, dengan Indonesia meraih aliran keluar asing bersih tertinggi berjumlah US$139.6 juta.

Firma penyelidikan itu dalam nota hari ini berkata, Thailand mencatat aliran keluar kedua tertinggi untuk minggu keempat berturut-turut iaitu US$138.3 juta.

“Filipina merekodkan aliran keluar asing bersih berjumlah US$12.4 juta, manakala Vietnam US$6.2 juta untuk minggu kedua-dua berturut-turut,” katanya


Covid-19: 20 peratus pesakit sembuh menderita pasca sindrom

Jabatan Perkhidmatan Perubatan (DoMS) Thailand mendapati kira-kira 10 hingga 20 peratus pesakit Covid-19 akan menderita pasca sindrom, juga dikenali sebagai gejala ‘Covid berpanjangan’ walaupun setelah mereka pulih.

Menurut DoMS, simptom ini juga mempengaruhi usia seseorang pesakit dan obesiti atau kegemukan.

Terdapat pelbagai istilah yang digunakan untuk menggambarkan gejala Covid-19 yang berlarutan ini walaupun setelah pulih, dan ‘long Covid’ adalah antara salah satu daripadanya.

Ketua Perubatan Pulmonari Institut Jantung DoMS Thailand, Dr Piamlap Sangsayan memaklumkan bahawa kelaziman simptom Covid berpanjangan ini boleh meningkat seiring dengan bertambahnya usia seseorang pesakit, masalah kegemukan dan pengguna steroid oleh pesakit setiap hari.

Gejala tersebut termasuk keletihan, sakit otot, sakit kepala dan kemurungan, selain kemungkinan timbul tindak balas kepada reaksi tubuh badan atau kesan sampingan daripada ubat yang diberikan kepada pesakit semasa menjalani rawatan Covid-19 dan keadaan itu akan berlanjutan melebihi tempoh rawatan.

Menurut statistik DoMS, terdapat 10 hingga 20 pesakit di Thailand disahkan mengalami simptom Covid-19 berpanjangan ini walaupun mereka telah lama pulih daripada jangkitan itu.

“Keadaan yang sama turut dialami oleh hampir 40 hingga 50 peratus bekas pesakit Covid-19 selepas menerima rawatan di seluruh dunia,” kata Dr Piamlap.

Beliau berkata kadar yang masih rendah di kalangan rakyat Thailand mungkin disebabkan oleh terdapatnya segelintir pesakit yang telah sembuh tetapi masih mempunyai gejala, tidak memberikan maklumat kepada pihak kesihatan mengenai keadaan mereka selepas pulih sepenuhnya.

Sejak gelombang pertama dan kedua Covid-19, data menunjukkan hampir lima hingga 10 peratus pesakit didapati mengalami simptom ini, dan ia memakan masa sekitar enam bulan hingga setahun untuk pulih sepenuhnya.

Di Thailand, rawatan akan diberikan mengikut kesesuaian gejala bekas pesakit di mana mereka akan diletakkan ke dalam program pemulihan setelah sembuh daripada Covid-19.

Dengan itu, sebahagian besar bekas pesakit Covid-19 akan beransur-ansur pulih daripada simptom tersebut yang mengambil masa lebih kurang sebulan dan sekiranya mereka mengalami gejala kritikal, pemulihan sepenuhnya mungkin memakan masa sehingga enam bulan.

“Mereka yang telah mendapat suntikan vaksin, mempunyai peluang yang tipis untuk mendapat simptom Covid-19 berpanjangan kerana vaksin tersebut telah memberikan perlindungan yang baik terhadap jangkitan tersebut,” kata Dr Piamlap.

Tambahnya, sekiranya bekas pesakit Covid-19 menderita radang paru-paru, ia tidak akan dikategorikan sebagai pesakit Covid-19 berpanjangan kerana menurutnya, virus itu sudah mati.

Dalam tempoh 24 jam lalu, Thailand melaporkan 13,798 jangkitan baharu dan 133 pesakit meninggal dunia. Sehingga kini jumlah keseluruhan kes positif mencecah hampir 1.42 juta dengan 14,765 kematian direkodkan. – Agensi


Gambar Neelofa, suami di Langkawi tak macam bekerja pun, kata IGP

Tan Sri Abdul Hamid Bador berkata berdasarkan gambar-gambar pasangan artis terkenal, Neelofa dan suaminya, Haris Ismail yang dimuatnaik dalam media sosial tidak menunjukkan mereka berdua itu sedang menjalankan kerja di Langkawi.

Ketua Polis Negara (IGP) memberitahu siasatan akan dijalankan terhadap mereka berdua dan berdasarkan bukti gambar pasangan tersebut yang sedang santai-santai dilihat jelas ia melanggar prosedur operasi standard (SOP).

“Mereka kena jawab, tapi gambar itu macam aktiviti santai-santai sahaja… jelas ia tidak boleh dilakukan dan telah melanggar SOP.

“Sebabnya dia datang dari kawasan Perintah Kawalan Pergerakan Bersyarat (PKPB) ke Perintah Kawalan Pergerakan Pemulihan (PKPP),” katanya.

Abdul Hamid kini sedang berada di pulau peranginan tersebut bagi merasmikan Seksyen K9 Langkawi Polis Diraja Malaysia (PDRM).

Neelofa dan isteri sebelum ini mendapat kebenaran dari Polis Daerah Brickfields untuk ke Langkawi atas urusan kerja.

Pasangan tersebut mendirikan rumahtangga pada 27 Mac lalu, malah majlis kenduri kahwin yang diadakan juga sedang disiasat kerana majlis tersebut gagal mematuhi SOP dan tiada penjarakan fizikal.


2,827 mangsa banjir ditempatkan di 26 PPS lima negeri

Jumlah mangsa banjir di lima negeri meningkat lagi tengah hari ini (12 Disember 2022) kepada 2,827 orang daripada 823 keluarga, menurut Agensi Pengurusan Bencana Negara (NADMA).

Menurut kenyataan yang dikeluarkan tengah hari ini, NADMA memaklumkan sebanyak 26 pusat pemindahan sementara masih aktif di 13 daerah di lima negeri terbabit.

Di Terengganu, seramai 627 mangsa daripada 154 keluarga dari lima daerah ditempatkan di sembilan PPS, yang dibuka sejak 9 Disember lalu.

Masing-masing dua PPS dibuka di daerah Kemaman menempatkan 278 mangsa daripada 61 keluarga, diikuti Dungun (42 mangsa, 12 keluarga); Kuala Terengganu (80 mangsa, 24 keluarga); Kuala Nerus (215 mangsa, 54 keluarga); serta satu PPS di Besut (12 mangsa, tiga keluarga).

Di Pahang, sembilan PPS dibuka di lima daerah yang menempatkan 536 mangsa daripada 163 keluarga.

Tiga PPS dibuka di daerah Raub yang menempatkan 18 mangsa daripada enam keluarga diikuti dua PPS di Lipis (89 mangsa, 28 keluarga); Bera (35 mangsa, 10 keluarga); dan masing-masing satu di Jerantut (20 mangsa, tujuh keluarga); serta Temerloh (374 mangsa, 112 keluarga).

Di Kelantan, enam PPS dibuka di Pasir Mas yang melibatkan 1,503 mangsa daripada 466 keluarga.

Di Johor, satu PPS dibuka di Segamat yang menempatkan 27 mangsa daripada sembilan keluarga, manakala di Perak, sebuah PPS dibuka di Hilir Perak yang menempatkan 134 mangsa daripada 31 keluarga.

Sementara itu, Angkatan Tentera Malaysia (ATM) melalui Tentera Darat sedang giat meninjau ke kawasan-kawasan yang sedang dinaiki air.

Keadaan hujan yang berterusan di Pahang telah menjejaskan beberapa kawasan terutama di daerah Lipis, Raub, Jerantut, Temerloh, Bera dan Kemaman.

Anggota ATM juga bersama-sama membantu mangsa banjir di PPS yang terlibat.


Minyak botol vs minyak peket

Sekarang ni bahan masakan dan untuk rumah dah naik, sikit memang tak terasa bila beli banyak memang terasa sangat.

Ingat lagi dulu dulu kalau beli kat pasar raya  harga RM400 boleh dapat dua troli, sekarang ni suku troli pun dah beratus.

Nak berjimat kena beli barang yang tak berjenama tapi kualiti mesti baik.  Banyak sekarang ni produk yang yang tak ada jenama menawarkan harga yang murah.

Antara barang keperluan ialah minyak masak menjadi bahan utama yang sering digunakan untuk memasak terutamanya menggoreng.

Di pasaran terdapat begitu banyak pilihan minyak yang dihasilkan daripada pelbagai sumber. Antaranya minyak kelapa, minyak sawit, minyak jagung, minyak biji bunga matahari dan sebagainya. Di sini anda mempunyai banyak pilihan dalam menentukan minyak masak yang sesuai digunakan. Sebenarnya untuk memilih minyak masak yang terbaik, anda perlu melihat label nutrisi yang dipamerkan pada produk.

Secara umum, asasnya minyak masak ini adalah berasal daripada minyak sawit mentah yang diproses dan kemudiannya disebut sebagai “RBD (refined, bleaced and deodorized) Palm Olein” atau “Minyak Sawit (diperhalusi, dijernihkan dan dinyahbau)”.

Di pasaran kita akan lihat ada yang dijual secara paket dan dijual secara botol. Apa beza kedua-dua jenis ni?

“Minyak masak paket” yang dibungkus dalam paket 1 kilogram adalah minyak masak yang dikawal oleh kerajaan dan hanya boleh dijual pada harga subsidi yang telah ditetapkan oleh kerajaan.

Manakala minyak yang dijual di dalam botol atau bungkusan bersaiz selain dari itu, adalah tidak dikawal oleh kerajaan dan terpulang kepada pengeluar untuk menentukan harganya berdasarkan pasaran semasa.

Ramai yang tidak mengetahui bahawa minyak masak botol tidak semestinya lebih berkualiti daripada minyak masak paket.

Ada minyak masak botol yang mempunyai kualiti yang sama dengan minyak masak paket yang mana pengeluar hanya membotolkan minyak masak yang sama dengan minyak paket tanpa melakukan sebarang proses tambah nilai kepada minyak tersebut dan boleh dijual pada harga yang lebih tinggi.

Walaubagaimanapun, kebanyakan jenama minyak masak terkenal akan melakukan proses tambah nilai atau tambah baik kepada minyak masak yang dijual secara botol bagi meningkatkan kualiti produk mereka.

Antaranya ialah proses penapisan ulangan bagi meningkatkan kejernihan dan mengurangkan titik awan (cloud point).

Minyak masak paket kebiasaannya sedikit gelap dan mempunyai titik awan yang lebih tinggi (CP 8 ) manakala minyak masak botol yang ditambah baik akan lebih jernih dan mempunyai titik awan yang lebih rendah (CP 6).

Minyak masak dengan titik awan lebih tinggi akan lebih cepat membeku apabila suhu menurun.

Kebiasaannya takat gorengan minyak masak botol yang ditambah baik adalah lebih sedikit berbanding minyak masak paket atau minyak masak botol yang tidak ditambah baik sebanyak beberapa kali gorengan.

Penggunaan minyak yang berulang-ulang juga akan mengubah sifat minyak dan mengurangkan takat didih minyak dan akan memberikan kesan kepada kualiti gorengan.

Sebaiknya sebagai pengguna, mana-mana minyak masak boleh digunakan selagi ada label SIRIM untuk menjamin kesihatan kita.

Selain itu, pilih yang berkualiti tinggi dan berkhasiat dan tanpa kolestrol dan di jamin kebersihannya.


Kluster Mahkamah kena letak jawatan, jaga kredibiliti UMNO

Pemimpin UMNO daripada Kluster Mahkamah terus didesak meletak jawatan dan berehat kerana keberadaan mereka boleh meninggalkan tanggapan buruk rakyat terhadap parti.

Malah, sudah menjadi budaya UMNO apabila mana-mana pemimpin parti dihadapakan ke mahkamah, mereka akan meletak jawatan, kata bekas Naib Presiden UMNO, Tan Sri Muhammad Muhd Taib (gambar).

Setakat ini, beberapa pemimpin tertinggi UMNO, termasuk presidennya, Datuk Seri Ahmad Zahid Hamidi sedang berdepan perbicaraan di mahkamah.

Zahid berdepan 47 pertuduhan pecah amanah, rasuah dan pengubahan wang haram membabitkan puluhan juta ringgit dana milik Yayasan Akalbudi, sementara bekas Perdana Menteri, Datuk Seri Najib Razak sudahdijatuhi hukuman penjara 12 tahun dan denda RM210 juta.

Esok, Mahkamah Rayuan dijadual mendengar rayuan Najib terhadap sabitan dan hukuman penjara ke atas beliau berhubung penyelewengan dana SRC International Sdn Bhd, berjumlah RM42 juta.

Memetik laporan Mingguan Malaysia, bekas Menteri Besar Selangor itu berkata, kegagalan berbuat demikian boleh menjejaskan reputasi UMNO sekali gus menjauhkan sokongan rakyat.

“Saya fikir, kalau ikut budaya UMNO, kalau orang itu dihadapkan ke mahkamah, dia akan meletak jawatan. Itu tradisi UMNO. Dia mesti selesaikan di mahkamah. Apabila selesai dan didapati tak bersalah, dia boleh kembali.

“Mereka wajar berehat, dan pemimpin-pemimpin dahulu semua macam itu. Tapi sekarang ini, saya lihat sekarang sama ada dalam kerajaan mahupun pembangkang, dua-dua bila terpalit pun masih jadi pemimpin,” katanya.


Cara Anwar jawab soalan pelajar dibidas Bersatu, gesa minta maaf

Datuk Seri Anwar Ibrahim digesa memohon maaf kepada seorang pelajar sewaktu sesi dialog di Kolej Matrikulasi Pulau Pinang baru-baru ini, kata Sasha Lyna Abdul Latif.

Calon Perikatan Nasional (PN) bagi Dewan Undangan Negeri (DUN) Bukit Antarabangsa itu mendakwa cara Perdana Menteri (PMX) menjawab soalan pelajar tersebut tidak profesional dan mencerminkan imej seorang ketua kerajaan.

“Adakah ini cara seorang Perdana Menteri memberi respons kepada pelajar dalam acara awam?” soal Sasha, yang merupakan timbalan pengerusi Biro Perundangan & Perlembagaan Bersatu.

“Beliau mesti memohon maaf dan menebus kesalahan, supaya jelas kepada semua bahawa setiap kanak-kanak atau pelajar Malaysia adalah penting dan setiap seorang daripada mereka mesti dihargai dan dilayan dengan penuh hormat.

“Tidak salah untuk mengakui bahawa beliau sudah melakukan kesilapan yang serius,” kata peguam itu lagi.

Jelasnya, cara Anwar bercakap dengan pelajar itu “seolah-olah dia seorang lawan politiknya”, sambil menambah nada suaranya akan menyebabkan pelajar tersebut berasa “terhina dan mungkin trauma”.

Pertemuan terbaru Anwar dengan pengundi muda semalam menyaksikan beliau kelihatan berada dalam kemarahan dengan seorang pelajar yang bertanya kepadanya sama ada kerajaan akan menghapuskan sistem kuota yang memihak kepada Bumiputera.

Sebelum mengemukakan soalan, pelajar itu merayu supaya diberi masa untuk memberi penjelasan supaya dia tidak disalah tafsir.

“Sebelum saya bertanya soalan saya, saya ingin menyatakan bahawa saya ingin mengambil masa 1-2 minit untuk bertanyakan soalan dan juga memberi sedikit penjelasan, supaya ia tidak disalah tafsir.”

Walaupun begitu, Anwar menghalangnya beberapa kali ketika dia cuba menjelaskan soalannya, dengan pelajar itu tergamam seketika.

Anwar kemudian memberitahunya bahawa dia sepatutnya mengikuti sesi “Temu Anwar” sebelum ini.

“Saya sudah jawab. Lain kali ikut,” katanya, sebelum menjawab soalan tersebut selama kira-kira 10 minit, sambil mengkritik pelajar itu kerana tidak berlaku adil kepada Bumiputera di sekolah pedalaman.

Anwar juga berkata jika beliau “memuaskan” pelajar itu dengan memansuhkan sistem kuota, ia akan menyebabkan beliau kalah dalam pilihan raya.

Sasha berkata sesiapa sahaja yang menonton klip video tular kejadian itu akan memahami mengapa Anwar dikecam di media sosial.

“Nada Anwar terlalu keras; mempersoalkan pelajar tersebut kerana tidak mendengar soalan dalam sesi Temu Anwar terdahulu; terus memotongnya walaupun sebelum dia dapat menjelaskan soalannya; meraguinya kerana tidak mengetahui sejarah atau tentang kontrak sosial; memarahinya kerana didakwa tidak memikirkan nasib pelajar yang kurang bernasib baik di Kapit. Beliau berkonfrontasi dan meninggikan nadanya.

“Anehnya, Anwar malah mengheret perkara itu dalam politik ketika menjawab soalan pelajar kolej tersebut, dengan nada tinggi sambil berkata, ‘kamu akan lebih menderita di bawah PAS dan Bersatu’,” kata Sasha.

Sasha sebaliknya memuji pelajar itu kerana berani untuk berdiri di majlis umum dan mempersoalkan perdana menteri.

“Malah, pelajar malang itu sedang gelisah membaca helaian kertas dan tergagap-gagap sedikit. PM sepatutnya bersikap baik padanya, anak ini adalah aset negara dan masa depan bangsa kita.

“Ini bukan jawapan yang patut dia terima. Apa yang jadi kepada Anwar?”


Membendung impak wabak Covid-19 kepada sistem kesihatan di Greater Klang Valley

Sudah dua minggu Pasukan Bertindak Khas Greater Klang Valley (GKV STF) telah ditubuhkan bagi menangani wabak Covid-19 yang kini berada pada tahap membimbangkan di kawasan ini.

GKV STF mempunyai pasukan yang terdiri daripada Kementerian Kesihatan Malaysia (KKM), Angkatan Tentera Malaysia (ATM) dan pakar-pakar daripada luar KKM.

Pasukan ini bekerja keras bagi melaksanakan langkah-langkah yang perlu untuk membendung impak wabak Covid-19 ini kerana keutamaan kami adalah untuk menyelamatkan nyawa.

Peningkatan kes dan kematian Covid-19 menunjukkan betapa seriusnya keadaan sekarang dan ini amat membimbangkan. Malah, jangkitan Covid-19 kini telah menular dengan meluas dalam komuniti sehinggakan kapasiti hospital di Greater Klang Valley termasuklah unit rawatan rapi (ICU) telah mencecah tahap maksimum.

Mengapakah angka kes positif terus meningkat di Greater Klang Valley walaupun kadar pemberian vaksinasi telah ditingkatkan?

Ramai yang mempersoalkan hal ini. Justeru, adalah penting untuk kita fahami bahawa penularan wabak ini adalah jauh lebih besar berbanding jumlah kes positif yang dikesan setiap hari.

Ramai individu yang tidak mengalami gejala atau pre-symptomatic tidak menyedari bahawa mereka telahpun dijangkiti dan boleh menyebarkan virus ini kepada orang lain. Perlu diingatkan bahawa keberkesanan vaksin mengambil masa dan keberkesanan adalah dua minggu selepas melengkapkan dos kedua.

Jadi, vaksin ini memerlukan masa untuk bertindak balas dan melindungi individu tersebut. Malah, kemunculan varian Delta dalam komuniti yang mempunyai kadar jangkitan yang lebih tinggi turut menyumbang kepada peningkatan kes ini.

Tambahan pula, berdasarkan data-data dari negara-negara yang merekodkan kadar vaksinasi yang tinggi, jangkitan virus ini masih boleh berlaku disebabkan oleh varian Delta walaupun terdapat pengurangan ketara pesakit yang masuk ke hospital dan pesakit yang bergejala teruk.

Apakah langkah utama yang perlu dilakukan untuk membendung wabak Covid-19?

GKV STF telah merangka beberapa langkah yang strategik bagi mengoptimumkan perkhidmatan perawatan, mengurangkan penularan virus dan menyediakan perkhidmatan sokongan kepada komuniti dan petugas kesihatan.

Melihat kepada situasi terkini, strategi pengurusan wabak telah berubah daripada membendung kepada mitigasi dalam usaha mencegah kematian dan meminimumkan penyebaran penyakit. Beberapa inisiatif utama termasuklah:

1. Meningkatkan kapasiti katil, penjagaan ICU, bekalan oksigen, mobilisasi tenaga kerja dan penglibatan sukarelawan. Langkah untuk memindahkan pesakit bukan Covid-19 ke hospital swasta juga dapat membantu dalam meningkatkan kapasiti katil di hospital kerajaan. Malah, bantuan daripada pihak tentera dari segi tenaga kerja dan logistik amatlah berharga;

2. Mengukuhkan Pusat Penilaian Covid-19 (CAC) dengan melaksanakan Virtual CAC kepada individu yang tidak bergejala dan bergejala ringan serta memperkukuhkan pengurusan pemantauan pesakit di rumah;

3. Menawarkan lebih banyak ujian RTK-Ag di klinik-klinik kesihatan dan kepada pengamal-pengamal perubatan am melalui penjualan kit ujian kendiri yang diluluskan oleh MDA bagi membolehkan lebih banyak ujian dijalankan. Kit ujian kendiri yang menggunakan air liur juga boleh didapati di farmasi bagi membolehkan orang ramai melakukan ujian sendiri di rumah;

4. Meningkatkan sokongan kepada barisan hadapan di hospital dan fasiliti kesihatan serta memperkukuhkan sistem sokongan sosial dan emosi untuk orang awam;

5. Mendapatkan dan memperuntukkan sejumlah dana bagi tujuan perolehan peralatan perubatan dan ubat-ubatan tambahan; dan

6. Kami juga berusaha untuk meningkatkan komunikasi dengan orang awam tentang isu-isu kritikal dan akan sentiasa mengemaskini info-info semasa.

Kakitangan kami di hospital, fasiliti kesihatan dan bahagian pengurusan kini keletihan tetapi kami tetap di sini untuk anda dan akan terus bekerja bagi mengatasi krisis ini.

Apa yang boleh dilakukan oleh orang awam?

Kami ingin mengucapkan ribuan terima kasih kepada masyarakat yang telah memberikan kerjasama yang baik dalam menghadapi krisis ini dengan sentiasa menghadkan pergaulan sosial serta mengikut prosedur operasi standard (SOP) yang ditetapkan.

Tetapi masih terdapat beberapa langkah penting yang anda boleh lakukan untuk membantu diri anda, keluarga, komuniti serta perkhidmatan kesihatan adalah seperti di bawah. Mesej utama adalah untuk bersama-sama memutuskan rantaian penularan virus ini kepada orang lain:

1. Jika anda berada di Greater Klang Valley dan mengalami gejala Covid-19, anda perlu menganggap bahawa diri anda berkemungkinan telah dijangkiti dan perlu menjalani ujian saringan;

2. Setelah anda disahkan positif, sila jalani isolasi di rumah, membuat notifikasi dan pemantauan kendiri melalui aplikasi MySejahtera. Pengasingan kendiri di tempat kediaman adalah bagi pesakit yang tidak bergejala dan bergejala ringan yang tidak perlu dimasukkan ke hospital dan boleh sembuh sendiri.

Kami tidak mahu menyebabkan kesesakan di hospital dengan kes-kes ringan agar rawatan bagi pesakit yang lebih teruk dapat diutamakan. Kakitangan kesihatan akan menghubungi mereka yang ‘red flagged’ sebagai pesakit yang berisiko tinggi untuk tampil ke CAC ataupun hospital;

3. Sekiranya anda positif, sila maklumkan individu yang mempunyai kontak dengan anda untuk turut melakukan pengasingan kendiri selama 10 hari. Ujian tidak perlu dilakukan melainkan mereka mempunyai gejala. Apa yang penting adalah kekal duduk di tempat kediaman dan melakukan pemantauan kesihatan kendiri setiap hari;

4. Bagi individu yang beranggapan mereka telah terdedah kepada pesakit positif tetapi tidak dikenal pasti sebagai kontak rapat adalah digalakkan untuk menjalani ujian saringan di fasiliti kesihatan swasta. Ini termasuk melakukan ujian kendiri menggunakan air liur;

5. Vaksinasi akan mengurangkan risiko untuk mendapat jangkitan. Oleh itu, daftarkan diri anda dan dapatkan vaksin sebaik sahaja tarikh temu janji diberikan. Bagi kontak rapat kepada kes positif, mereka harus menangguhkan tarikh temu janji vaksin untuk sekurang-kurangnya selama 10 hari;

6. Kami juga memohon masyarakat untuk terus menyokong kami dalam usaha membendung wabak ini. Anda boleh menjadi sukarelawan untuk membantu dalam sistem kesihatan seperti di CAC, fasiliti kesihatan atau hospital. Sukarelawan juga boleh membantu dalam meningkatkan sistem sokongan sosial dan emosi kepada orang ramai.

Oleh kerana kami menggalakkan penggunaan ujian kendiri dan RTK-Ag, kami menjangkakan jumlah kes akan terus meningkat untuk beberapa hari yang akan datang. Tetapi jangan khuatir kerana kami cuba sedaya upaya untuk mengesan sebanyak mungkin kes positif bagi mengurangkan penularan wabak dalam komuniti kita.

Dengan lebih banyak kes positif dan kontak rapat, mereka akan diasingkan dan dikuarantin, kes akan mula berkurangan dalam beberapa minggu. Jika ini dapat dicapai, strategi ujian Covid-19 dapat disusun semula bagi memastikan pengesanan kes untuk pengasingan dan pemantauan adalah lebih berkesan.

Krisis ini merupakan krisis terburuk yang pernah dialami oleh komuniti dan perkhidmatan kesihatan kita sehingga kini. Namun, kami masih belum berputus asa dan akan kekal tabah untuk melakukan apa yang terbaik yang kami mampu. Kami juga amat berterima kasih kerana memahami keterbatasan kami dan atas sokongan kuat yang diberikan kepada kami.

Datuk Dr. Chong Chee Kheong
Timbalan Ketua Pengarah Kesihatan (Kesihatan Awam)
Kementerian Kesihatan Malaysia (KKM)
Bagi pihak Pasukan Bertindak Khas Greater Klang Valley (GKV STF)
28 Julai 2021

Sumber: Kementerian Kesihatan Malaysia

UNTUK MAKLUMAT LANJUT SILA HUBUNGI:
Nama: Muhammad Fairus Na’iman Bin Mohd Fuzi
Pegawai Perhubungan Awam
Tel: 03-8883 4469 /+601123395609


Jabatan Penyiaran pula mohon maaf isu siar azan awal di Tawau

Jabatan Penyiaran Malaysia negeri Sabah hari ini memohon maaf kepada orang ramai atas kesilapan stesen radio kendaliannya Tawau.FM menyiarkan azan maghrib lebih awal daripada waktu yang dijadualkan semalam.

Pengarahnya Zulkefli Mohd berkata jabatan itu menyedari kepentingan siaran azan khususnya pada waktu maghrib sepanjang Ramadan sebagai panduan untuk umat Islam berbuka puasa, bagaimanapun penyiaran azan maghrib empat minit lebih awal semalam adalah tidak disengajakan.

“Jabatan Penyiaran Malaysia negeri Sabah memandang serius perkara ini dan akan memastikan waktu siaran azan diberi perhatian dan keutamaan kerana melibatkan kepentingan umat Islam khasnya,” menurut beliau dalam kenyataan malam ini seperti dilapor Bernama.

Semalam, pada hari pertama umat Islam berpuasa, seorang penyampai stesen radio tempatan di Tawau telah tersilap menyiarkan azan maghrib empat minit lebih awal di daerah itu dan kejadian tersebut tular di media sosial sehingga netizen mendakwa ada penduduk tersalah berbuka puasa.

Penyampai itu Mohd Safwan Junit menerusi akaun Facebooknya meminta maaf dan mengakui kesilapannya serta menjelaskan berlaku kesilapan teknikal dengan penyiaran dua kali azan maghrib iaitu pada 6.16 petang dan 6.20 petang.

Hari ini, Mufti Sabah Datuk Bungsu Aziz Jaafar dilapor berkata individu yang tersalah berbuka puasa kerana mengikut azan maghrib di radio yang disiarkan lebih awal daripada waktunya, puasa mereka dikira terbatal dan wajib diganti selepas bulan Ramadan berakhir mengikut hukum syarak.


Darurat: Mahkamah tolak saman Khairuddin terhadap Muhyiddin, kerajaan

Mahkamah Tinggi Kuala Lumpur hari ini membenarkan permohonan kerajaan untuk membatal saman pemula bekas penyelaras Parlimen Jasin, Datuk Seri Khairuddin Abu Hassan yang mencabar tindakan Tan Sri Muhyiddin Yassin menasihati Yang di-Pertuan Agong berhubung Proklamasi Darurat bagi mengekang penularan Covid-19.

Peguam Muhammad Rafique Rashid Ali, yang mewakili Khairuddin ketika dihubungi berkata Hakim Datuk Noorin Badaruddin membuat keputusan itu selepas mendengar hujah pihak-pihak yang terlibat dalam prosiding secara dalam talian.

“Mahkamah membenarkan permohonan kerajaan untuk membatalkan saman pemula difailkan anak guam saya,” katanya dan menambah bahawa beliau akan mendapatkan arahan Khairuddin sama ada untuk merayu terhadap keputusan itu.

Memetik Bernama, Peguam Kanan Persekutuan S Narkunavathy mewakili bekas perdana menteri itu dan Kerajaan Malaysia yang dinamakan sebagai defendan pertama dan kedua.

Pada 17 Februari lalu, Muhyiddin dan kerajaan memfailkan permohonan untuk membatalkan saman Khairuddin atas alasan saman tersebut remeh, menyusahkan dan suatu penyalahgunaan proses mahkamah.

Khairuddin memfailkan saman pemula itu pada 18 Januari lalu, antara lain memohon mahkamah memutuskan empat persoalan undang-undang dan keperlembagaan berhubung proklamasi darurat tersebut.

Bagaimanapun pada 23 Jun, Mahkamah Tinggi menolak permohonannya untuk merujuk empat persoalan undang-undang itu ke Mahkamah Persekutuan.

Pada 12 Januari lalu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah memberi perkenan Proklamasi Darurat dilaksanakan sehingga 1 Ogos 2021 sebagai langkah proaktif membendung wabak Covid-19 di Malaysia.

Muhyiddin, pada hari sama, menjelaskan bahawa Jemaah Menteri telah menasihati Yang di-Pertuan Agong untuk mengeluarkan proklamasi darurat itu bagi seluruh negara mengikut Perkara 150 (1) Perlembagaan Persekutuan berkuat kuasa 11 Januari hingga 1 Ogos 2021.

Perkara 150 (1) memperuntukkan bahawa Yang di-Pertuan Agong boleh mengisytiharkan darurat jika suatu darurat besar sedang berlaku menyebabkan keselamatan atau kehidupan ekonomi atau ketenteraman awam dalam Persekutuan terancam.


9,900 tempat di MRSM, tapi hampir 75,000 pelajar mohon untuk masuk

Majlis Amanah Rakyat Malaysia (MARA) menerima hampir 75,000 permohonan dari seluruh negara, untuk kemasukan ke Maktab Rendah Sains MARA (MRSM) tahun ini, kata Menteri Pembangunan Luar Bandar Datuk Seri Mahdzir Khalid.

Beliau berkata jumlah itu adalah tinggi berbanding hanya 9,900 tempat yang mampu ditawarkan agensi itu, bagi pelajar yang memenuhi syarat dan kriteria pemilihan, lapor Bernama.

“Kita masih kekal kuota kemasukkan ke MRSM iaitu 60 peratus bagi (B40), 20 peratus (M40) 15 peratus (T20) dan lima peratus untuk bukan bumiputera,” katanya pada sidang media selepas Majlis Perasmian Sambutan Jubli Emas MRSM dan Majlis Berbuka Puasa MARA di Kuala Lumpur, hari ini.

Sehubungan itu Mahdzir berkata kerajaan akan mengkaji keperluan untuk membuka lebih banyak MRSM di seluruh negara, bagi memenuhi permohonan yang tinggi saban tahun terutamanya pelajar daripada luar bandar.

Menurutnya ketika ini, MRSM Ranau di Sabah dan MRSM Bintulu di Sarawak dijangka siap akhir tahun ini, manakala lima lagi akan dibina di Ketereh dan Tanah Merah di Kelantan, Sik di Kedah, Lawas di Sarawak dan Dungun di Terengganu.

Terdahulu, Mahdzir turut melancarkan platform baharu “MRSM Channel” iaitu medium pembelajaran dalam talian bagi pelajar mengikut video pengajaran daripada guru-guru pakar setiap subjek.


Perkenal skim insurans bersasar bencana banjir: Bersatu

Skim insurans bencana banjir serta perlindungan untuk kebakaran boleh diperkenalkan kerajaan dalam subsidi bersasar untuk membantu golongan B40 dan M40 yang terjejas akibat bencana alam itu, kata Bersatu.

Ketua Penerangannya, Datuk Wan Saiful Wan Jan berkata langkah memperkenalkan subsidi bersasar tersebut akan dapat membantu meringankan beban orang ramai yang menjadi mangsa banjir akibat kemusnahan harta benda yang dialami mereka.

Selain itu, ia akan memberi perlindungan kewangan kepada mangsa banjir dan kerajaan juga boleh memperluaskan program Baucar Perlindungan Tenang untuk tujuan sama dan kumpulan sasar berkenaan.

“Setahu saya, memang ada syarikat insurans dan takaful menawarkan perlindungan untuk banjir serta kebakaran, namun kesedaran dalam kalangan rakyat masih rendah.

“Selain itu, ramai juga tidak mampu untuk membelinya,” katanya dalam hantaran di Facebook hari ini.

Wan Saiful turut kongsikan hasil kaji selidik Zurich Malaysia yang mendapati 74 peratus rakyat Malaysia tidak mempunyai perlindungan insurans untuk banjir, manakala 59 peratus tiada insurans kebakaran.

Beliau sekali gus menyifatkan peratusan itu sebagai amat tinggi dan perlu ditangani.

“Saya dimaklumkan ada skim perlindungan banjir berharga kurang RM90 setahun untuk pakej asas. Mungkin kerajaan boleh memberi subsidi RM50 secara ‘sekali bayar’ dalam bentuk baucar sebagai galakan, atau memperluaskan Baucar Perlindungan Tenang untuk tujuan ini.

“Syarikat insurans pula mestilah bersaing dalam pasaran terbuka untuk memberi harga dan perlindungan paling kompetitif kepada rakyat.

“Jangan pula ini dijadikan peluang untuk mewujudkan monopoli,” katanya.

Beliau menjelaskan, saranan pemberian subsidi itu bertujuan membantu golongan tidak berkemampuan, dan sebagai mekanisme mempertingkatkan kesedaran mengenai kepentingan insurans serta takaful.

“Saya sedar ini tidak akan dapat membantu semua yang terkesan sekarang.

“Namun paling tidak pun, ia akan dapat mengurangkan beban yang terpaksa ditanggung jika bencana berlaku lagi pada masa depan,” katanya.

Dalam pada itu, beliau turut menzahirkan perasaan bersyukur atas pelbagai bantuan kepada mangsa banjir ketika ini yang telah diumumkan Perdana Menteri, Datuk Seri Ismail Sabri Yaakob.


PAS tawar Tajuddin tanding tiket PN pertahan Pasir Salak

PAS Perak menawarkan Datuk Seri Tajuddin Abdul Rahman peluang untuk mempertahankan kerusi Parlimen Pasir Salak pada Pilihan Raya Umum Ke-15 (PRU-15) akan datang setelah ahli politik UMNO itu disingkirkan sebagai ahli majlis tertinggi (MT) partinya.

Pesuruhjaya PAS Perak Razman Zakaria berkata Tajuddin boleh bertanding jawatan berkenaan atas tiket parti Islam itu sekiranya beliau turut digugurkan sebagai calon pilihan raya Barisan Nasional (BN) pada PRU-15, lapor Harakah Daily hari ini.

Tetapi Razman menambah bahawa tawaran itu bergantung kepada sama ada PAS mendapat Pasir Salak dalam peruntukan kerusinya di bawah gabungan lima parti Perikatan Nasional (PN), yang mana ia adalah ahli komponen.

“Jika sekiranya berlaku PRU15 dan Dato’ Tajuddin tidak diberi tempat dalam BN, maka PAS Perak sedia menawarkan beliau bertanding atas tiket PN mewakili PAS.

“(Itu) sekiranya kerusi Pasir Salak itu menjadi milik PAS dalam pembahagian kerusi bersama PN,” kanatnay yang juga Ahli Dewan Undangan Negeri Gunung Semanggol.

Terdahulu, Setiausaha Agung UMNO Datuk Seri Ahmad Maslan berkata Tajuddin digugurkan sebagai ahli MT parti susulan pelantikannya sebagai duta Malaysia ke Indonesia.

Ahmad berkata Ahli Parlimen Pasir Salak itu kini boleh menumpukan tanggungjawabnya sebagai duta.

“Bagi saya, apa yang telah diputuskan oleh parti adalah untuk memberi laluan kepada Datuk Seri Tajuddin Abdul Rahman menumpukan tugasnya sebagai duta negara ke Indonesia.

“Datuk Seri Tajuddin diberi peluang untuk menumpukan sepenuhnya tanggungjawab sebagai duta kerana tugas sebagai ahli MT menjelang pilihan raya umum juga menuntut tumpuan sepenuhnya,” kata Ahmad.

Mengulas lanjut, Razman yang juga Pengerusi Jawatankuasa Perladangan, Pertanian dan Industri Makanan Negeri Perak menegaskan bahawa pendirian PAS sama sekali tidak akan mencampuri urusan dalaman mana-mana parti lain.

“Tetapi sekarang telah diuar-uarkan bahawa pilihan raya akan diadakan pada bila-bila masa. Bukan sahaja oleh mereka dalam kalangan Kluster Mahkamah tetapi juga kenyataan Perdana Menteri,” katanya.


Pengundi perlu lihat rekod bersih, amanah pentadbiran PN

Perikatan Nasional (PN) bersepakat untuk menawarkan sebuah kerajaan yang bersih dan stabil kepada rakyat melalui kepimpinan yang berintegriti.

Ketua Penerangan PAS Ir Khairil Nizam Khirudin berkata komitmen tersebut dibuktikan dengan menapis semua latar belakang calon yang akan mewakili PN dalam Pilihan Raya Umum Ke-15 (PRU-15), 19 Vovember depan.

“Setiap calon wajib mendapat pengesahan Majlis Syura Ulama, berbaiah (janji setia) dan bersumpah dengan nama Allah SWT untuk tidak mengkhianati amanah sebagai pemimpin,” katanya dalam kenyataan di Facebook beliau hari ini (29 Oktober 2022).

“Rekod bersih pentadbiran di tiga negeri bawah pimpinan PAS iaitu Kelantan, Terengganu dan Kedah serta beberapa kementerian membuktikan PAS mampu mewujudkan kepimpinan yang prihatin pada rakyat dan bersih daripada rasuah.”

Sehubunga itu beliau menyeru rakyat Malaysia untuk memberikan kepercayaan kepada PN bagi mentadbir Malaysia dengan mengundi calon gabungan itu dalam PRU-15 demi membentuk sebuah negara yang bersih dan stabil.

Sebelum ini, Pengerusi PN Tan Sri Muhyiddin Yassin mendedahkan sudah ada wakil negeri yang mengintai peluang membentuk kerajaan bersama gabungan itu selepas PRU-15.

Namun beliau yang juga Presiden Bersatu enggan mendedahkan butiran lanjut.

“Ada datang seorang wakil daripada sebuah negeri, saya rasa tidak usah sebut di sini. Wakil itu menyatakan komitmen untuk membantu dan menyokong kita bentuk kerajaan,” katanya.

Tegasnya, demi membentuk kerajaan PN perlu memenangi lebih 112 kerusi Parlimen pada PRU-15 nanti.

“Kita akan bertanding mungkin lebih daripada 130 kerusi, saya tak ingat tapi jumlah kerusi yang perlu dimenangi mestilah lebih 112 kerusi.

“Kami yakin ada gelombang dalam sehari dua nanti di mana gelombang itu akan menyebabkan BN kalah teruk. PN akan pastikan Malaysia dibersihkan daripada sampah politik yang dibawa BN. Kita tidak boleh terima lagi amalan rasuah,” katanya.


Kes kematian bukan di hospital akibat Covid-19 semakin meningkat

Sebelum ini, kita sering mendengar laporan luar negara di mana kes kematian di rumah akibat Covid-19 sering berlaku kerana kegagalan pesakit mendapatkan rawatan awal.

Negara-negara seperti Indonesia, India dan Colombia pada peringkat awal serangan pandemik itu banyak melaporkan kes-kes sedemikian – meninggal di rumah sebelum jenazah kemudiannya dihantar ke hospital untuk bedah siasat. Ada juga sesetengah kes, jenazah dikebumikan terus tanpa menyedari si mati dijangkiti Covid-19.

Punca berlaku hal sedemikian ialah individu atau keluarga pesakit menganggap demam, selesema dan batuk yang dialami adalah perkara biasa. Mereka hanya berubat secara kampung atau mendapat rawatan di klinik tanpa melakukan ujian pengesanan virus Covid-19.

Kini, kematian bukan di hospital dan jenazah kemudian dihantar ke hospital atau dikenali dengan istilah ‘brought in dead’ (BID) turut berlaku di Malaysia.

Hari ini, Kementerian Kesihatan Malaysia (KKM) melaporkan kes kematian di luar hospital atau BID disebabkan jangkitan Covid-19 semakin meningkat sejak kebelakangan ini.

Ketua Pengarah Kesihatan, Tan Sri Dr Noor Hisham Abdullah berkata sehingga 25 Mei lalu trend kes BID meningkat dengan yang tertinggi direkodkan ialah pada 22 Mei membabitkan 10 kes.

“Kes BID ini merujuk kepada kes kematian di luar hospital dan kematian ini disahkan disebabkan Covid-19 selepas proses bedah siasat.

“Secara keseluruhan sejak 1 Mei hingga 25 Mei lalu, 93 kes BID telah dilaporkan, berbanding 35 kes pada bulan April 2021 iaitu peningkatan sebanyak 165.7 peratus,” katanya dalam kenyataan hari ini.

Bagaimanapun, tidak dinyatakan di mana individu yang dijangkiti Covid-19 itu meninggal sebelum dibawa ke hospital untuk dibedah siasat.

Proses bedah siasat dilakukan ke atas mayat yang meninggal dunia di tempat lain untuk mengetahui punca kematian.


“UMNO tak ikut, itu hal mereka lah”

Presiden PAS, Datuk Seri Abdul Hadi Awang berkata, parti itu akan membiarkan pemimpin UMNO bersendirian jika masih enggan mengikut pelawaan ke arah perpaduan ummah dan menyatakan pendirian parti Islam itu menolak kelompok orang Melayu yang ekstrem.

Ahli Parlimen Marang itu bagaimanapun berkata sebaliknya maklum balas yang diterima daripada segelintir ahli UMNO mereka menolak perpecahan dan mahu ke arah penyatuan orang Melayu.

“Tapi masalah pimpinan UMNO tak ikut, itu hal mereka lah. Dan difahamkan bukan semua orang UMNO begitu.

“Jadi kita nak menyatukan orang Melayu bukan PAS dengan UMNO saja Melayu, Melayu ini NGO-NGO, NGO individu, dan semua pihak kita kena terima. Kecuali yang ekstrem, Melayu yang ekstrem itu kita tolak,” beliau dipetik berkata.

Jelas Hadi lagi, kerajaan Perikatan Nasional (PN) yang dibentuk adalah bercorak masyarakat majmuk dimana ia terdiri daripada pelbagai kaum tetapi terasnya adalah orang Melayu-Islam.

“Termasuklah juga masyarakat majmuk, masyarakat majmuk melalui Perikatan Nasional. Perikatan Nasional melibatkan masyarakat majmuk, melibatkan rakan-rakan kita di Malaysia Timur,” katanya lagi.

Katanya, PAS menolak penjajaran baharu yang diusahakan pihak-pihak tertentu sebaliknya mahu terus memperteguhkan hubungan bersama di dalam Muafakat Nasional (MN) dan PN.

Kedua-dua gabungan itu katanya, bukan hanya melibatkan UMNO dan Bersatu tetapi semua kumpulan Melayu-Islam dan Bumiputera termasuk masyarakat majmuk.

Mengenai isu audio suara yang mirip Presiden UMNO, Datuk Seri Ahmad Zahid Hamidi dan Presiden PKR, Datuk Seri Anwar Ibrahim, enggan mengulas tetapi menyamakannnya dengan manifesto pilihan raya.

“Masyarakat dapat menilai di mana jika manifesto dijanjikan boleh diremehkan, sudah tentu hal audio itu mereka menganggap lebih kecil dari itu,” katanya.

Hadi mengesahkan PAS dan Bersatu sedang berbincang mengenai pembahagian kerusi Pilihan Raya Umum Ke-15 (PRU15).


Usul pemilihan UMNO selepas PRU, bukti Zahid lebih kuat

Langkah sayap UMNO membawa usul supaya pemilihan parti hanya dijalankan selepas pilihan raya umum (PRU) membuktikan pengaruh Datuk Seri Ahmad Zahid Hamidi lebih kuat dikalangan akar umbi parti tersebut berbanding Perdana Menteri (PM) Datuk Seri Ismail Sabri Yaakob.

Sayap Pemuda dan Puteri UMNO sudah menyatakan pendirian masing-masing menggesa supaya pemilihan parti tidak diteruskan sebelum PRU, ia secara tidak langsung memberi isyarat Ismail Sabri bakal ditekan supaya membubarkan Parlimen lebih awal.

Pendirian sayap UMNO tersebut adalah cerminan cengkaman Zahid diperingkat akar umbi masih kuat dan Ismail Sabri berkemungkinan tidak berpeluang mencabar Zahid bagi merebut jawatan Presiden parti sebelum PRU diadakan terlebih dahulu.

“Nampaknya Zahid lebih berpengaruh, penyokongnya diperingkat akar umbi masih kuat dan memberi sokongan sepenuhnya kepada beliau.

“Usul-usul yang dibawa bakal memberi tekanan kepada Ismail Sabri untuk membubar Parlimen awal dan mengadakan PRU awal,” kata seorang pemimpin akar umbi UMNO kepada Agenda Daily.

Jika PRU diadakan lebih awal sebelum pemilihan UMNO, Ismail Sabri bakal bakal mencatat sejarah menjadi PM tersingkat dalam sejarah negara kerana ura-ura mengatakan beliau tidak akan dicalonkan semula untuk menjadi pemimpin nombor satu negara.

Langkah sekumpulan penyokong Ahli Parlimen (MP) Ismail Sabri yang mengadakan sidang media minggu lepas menunjukkan terdapat usaha untuk menghalang desakan supaya membubarkan Parlimen dengan segera bagi memberi laluan PRU diadakan.

Kumpulan diketuai Pengerusi Kelab Penyokong Kerajaan Keluarga Malaysia (BBC), Datuk Seri Tajuddin Abdul Rahman  itu menyatakan sokongan kepada Ismail Sabri untuk terus mentadbir kerajaan sehingga habis penggal pada 2023.

Namun, dijangkakan usaha untuk mengekalkan Ismail Sabri bakal berdepan tentangan hebat penyokong akar umbi Zahid, usul supaya pemilihan diadakan selepas PRU bakal memberi implikasi kepada masa depan politik Ismail Sabri selepas ini.

Terdahulu, Sebanyak 176 bahagian Pemuda UMNO menggesa pemilihan parti itu diadakan selepas PRU-15z

Setiausaha Pemuda UMNO, Datuk Hasmuni Hassan, berkata bahagian terbabit juga meminta parti itu dan Barisan Nasional (BN) mengetengahkan lebih ramai calon baharu dan anak muda dalam menghadapi PRU-15.

Selepas kenyataan itu, sayap Puteri UMNO juga menyusul menyatakan pendirian sama dengan Pemuda.

Setiausaha Puteri UMNO, Asuma Beevi Mohamed Sali berkata, 171 bahagian bertegas mahukan jentera parti dipimpin dan difokuskan ke arah gerak kerja memenangi PRU-15 sebagai agenda utama parti serta mengadakan pemilihan parti selepas PRU.

“Ketidakstabilan parti menuju ke PRU-15 selepas pemilihan akan memberi impak negatif jangka panjang kepada parti dan rakyat khususnya,” katanya dalam kenyataan.

Terdahulu, sumber Agenda Daily memberitahu sebelum ini, semasa mesyuarat Majlis Tertinggi UMNO yang diadakan baru-baru ini selepas keputusan Mahkamah Rayuan melibatkan Datuk Seri Najib Razak dikekalkan, terdapat beberapa ahli MT yang berada dalam kem Zahid mendesak supaya PRU disegerakan.

Perkara itu membimbangkan kem Ismail Sabri yang berkemungkinan bakal disingkir dan akan menjadi PM tersingkat dalam sejarah.

Kes Najib menjadi topik utama dikalangan ahli MT UMNO yang menghadiri mesyuarat tersebut, majoriti tidak berpuas hati dengan keputusan tersebut dan terdapat beberapa ahli MT yang membangkitkan langkah untuk mempercepatkan PRU susulan keputusan Mahkamah Rayuan paginya itu.

Ahli MT yang tidak berpuas hati dengan keputusan Mahkamah Rayuan terdiri daripada kumpulan sebelah kem Zahid yang diketahui juga berdepan pertuduhan di mahkamah sama seperti yang dihadapi Najib.

Untuk rekod, Zahid dan Najib berdepan puluhan pertuduhan di mahkamah yang sedang berjalan ketika ini.

Mesyuarat MT tersebut juga diadakan dengan tergesa-gesa, Zahid difahamkan mempertahankan Najib selepas keputusan mahkamah tidak memihak kepadanya.

“Zahid menyatakan rasa simpati terhadap hukuman yang dijatuhkan terhadap Najib, merasakan keputusan tersebut tidak adil dan berat sebelah,” kata sumber.


Tanah runtuh: Jumlah mangsa 92 bukan 94, seorang masih hilang

Jumlah keseluruhan mangsa tanah runtuh di tapak perkhemahan Father’s Organic Farm di Batang Kali sebenarnya adalah 92 orang dan bukannya 94 seperti yang dilaporkan sebelum ini, kata Ketua Polis Selangor Datuk Arjunaidi Mohamed.

Menurutnya pihak berkuasa menentukan jumlah mangsa ialah 92 orang selepas beberapa kali pemeriksaan terhadap pendaftaran di ladang itu serta laporan polis dibuat berhubung kehilangan ahli keluarga.

“Terdapat pertindihan pendaftaran di ladang, sebab itu kita mendapat jumlah awal mangsa seramai 94 orang.

“Kami sebenarnya telah menemui kesilapan itu beberapa hari lalu tetapi kami tidak tergesa-gesa untuk mengumumkannya kerana kami perlu melakukan pemeriksaan menyeluruh.

“Kami berpuas hati dengan jumlah rasmi keseluruhan mangsa ialah 92 orang,” katanya pada sidang media di tapak tanah runtuh hari ini (Khamis, 22 Disember 2022), memetik laporan media tempatan.

Dengan jumlah mangsa terkini yang dikemas kini, hanya seorang lagi mangsa yang hilang masih belum ditemui, katanya.

“Dengan empat mangsa terbaharu ditemui hari ini, jumlah kematian tanah runtuh itu ialah 30 manakala mereka yang terselamat ialah 61.

“Kami masih mencari seorang lagi mangsa – seorang kanak-kanak lelaki,” tambahnya.

Arjunaidi berkata jumlah mangsa akan berjumlah 92 orang melainkan terdapat mana-mana pihak yang tampil berhubung kehilangan ahli keluarga mereka di tapak tersebut.

“Setakat ini, kami belum menerima sebarang laporan polis baharu berhubung perkara itu,” tambahnya.

Bagi operasi mencari dan menyelamat (SAR) hari ini, Arjunaidi berkata ia telah dihentikan buat sementara waktu berikutan hujan lebat.

“Kami akan berhenti buat sementara waktu sehingga cuaca dan keadaan mengizinkan operasi disambung semula. Kami perlu mengambil kira keselamatan anggota penyelamat,” katanya.


Kerajaan perlu fokus konsolidasi fiskal, PMKS dalam Bajet 2023: MASA

Institut Masa Depan Malaysia (MASA) mencadangkan supaya kerajaan meneliti dua bidang fokus khusus dalam Bajet 2023 iaitu konsolidasi fiskal dan memperkukuh Perusahaan Mikro, Kecil dan Sederhana (PMKS).

Ketua Pegawai Eksekutif Institut Masa Depan Malaysia Azril Mohd Amin berkata sehingga Jun 2022, hutang negara dilaporkan mencecah RM1.045 trilion, manakala pembayaran perkhidmatan hutang Kerajaan Persekutuan pula sebanyak RM43.1 bilion, atau bersamaan 18.4 peratus daripada hasil pendapatan negara.

Dalam pada itu, sebanyak RM19.8 bilion telah dibelanjakan untuk pembayaran semula kadar faedah hutang sedia ada menjelang akhir Jun 2022, katanya.

Sehubungan itu, beliau berkata Malaysia memerlukan kedudukan fiskal yang lebih kukuh dengan mengambil kira ketidaktentuan pasaran ekonomi global.

“Perbelanjaan operasi Malaysia terdiri daripada emolumen merangkumi hampir 37 peratus manakala caj persaraan sebanyak 12 peratus daripada Keluaran Dalam Negeri Kasar (KDNK).

“Dalam hal ini, langkah utama yang wajar dipertimbangkan adalah mengurangkan perbelanjaan kerajaan,” katanya dalam kenyataan hari ini (30 September 2023).

Azril berkata kerajaan juga perlu perlu meneliti pendekatan alternatif bagi menguruskan aliran tunai secara sistematik serta mengurangkan bebanan perbelanjaan lebihan terhadap projek yang kurang memanfaatkan rakyat, sebaliknya meletakkan fokus utama kepada taraf hidup dan kesejahteraan masyarakat berbanding pembinaan jalan raya atau pencakar langit.

“Kerajaan juga perlu merangka strategi penjanaan pendapatan yang baharu dengan menumpukan kepada peningkatan produktiviti nasional.

“Mengambil kira nilai percukaian meliputi hampir 73.2 peratus daripada jumlah hasil pendapatan, sumber pendapatan baharu harus diteroka termasuk memanfaat potensi bidang ekonomi digital dan automasi dalam meningkatkan daya saing dan produktiviti negara,” katanya.

Dari segi PMKS Azril berkata institusi perbankan harus membenarkan kelonggaran dari segi pembayaran balik serta penstrukturan semula pinjaman kepada pihak berkaitan.

“Dengan mengambil kira syor yang dikemukakan oleh Majlis Pemulihan Negara (MPN), moratorium yang spesifik perlu disediakan kepada para peniaga yang terkesan, pasca Covid-19.

“Kenaikan kadar dasar semalaman atau OPR sebanyak tiga kali turut menjejaskan momentum pemulihan ekonomi negara.

“Justeru, isu yang dihadapi oleh sektor PMKS perlu ditangani segera dan secara tuntas dalam Bajet 2023, melalui penyelesaian jangka pendek serta panjang yang berimpak tinggi demi menjamin kelangsungan PMKS,” katanya.

Berikut adalah kenyataan penuh


Dokumen didedah bukti PMX berbohong, Muhyiddin minta peguam teruskan tindakan saman

Tindakan saman akan diambil terhadap Perdana Menteri Datuk Seri Anwar Ibrahim selepas gagal membuat permohonan maaf secara terbuka ekoran fitnah dibuat berhubung isu penghapusan hutang peneroka FELDA.

Pengerusi Perikatan Nasional (PN), Tan Sri Muhyiddin Yassin berkata ternyata Anwar membuat fitnah terhadapnya kononnya tidak menghapuskan hutang peneroka selepas dokumen yang didedahkan hari ini adalah berkenaan sukuk dan membuktikan penipuan yang dibuat oleh Presiden PKR itu.

“Tetapi dokumen yang dia kemukakan bukan berkenaan Pelupusan Hutang Peneroka FELDA. Dokumen itu berkenaan Sukuk.

“Saya pun pernah berkali-kali menjelaskan sebelum ini bahawa dokumen yang Anwar tandatangan itu adalah berkenaan Sukuk bukan pelupusan hutang peneroka FELDA. Pendedahan dokumen itu membuktikan saya bercakap benar. Yang berbohong dan fitnah saya ialah Anwar.

“Siaran Media Kementerian Kewangan pada hari ini juga mengesahkan ia berkenaan jaminan kerajaan sebanyak RM9.9 bilion dan bukan Pelupusan Hutang Peneroka FELDA sebanyak RM8.3 bilion yang telah pun saya selesaikan pada tahun 2021,” katanya dalam satu kenyataan di Facebook malam ini.

Muhyiddin memberi respon balas terhadap dokumen yang didedahkan oleh Kementerian Kewangan hari ini adalah berkenaan Dokumen Akaun Rizab Perkhidmatan Kewangan (FSRA) berhubung Jaminan Kerajaan kepada FELDA dan ia juga tidak menyentuh secara spesifik berhubung penghapusan hutang peneroka seperti yang diwar-warkan oleh Anwar kepada orang ramai sebelum ini.

Anwar juga dibidas Muhyiddin sebagai tidak memahami kandungan dokumen ditandatanganinya dan ia amat merbahaya kepada negara dan membuktikan dirinya tidak layak untuk terus kekal menjadi Perdana Menteri.

“Dokumen sukuk yang didedahkan juga menunjukkan Anwar tidak memahami kandungan dokumen yang dia tandatangan sebagai Menteri Kewangan. Ini bahaya. Entah apa lagi dokumen atau perjanjian yang dia tandangan atas kapasitinya sebagai Perdana Menteri dan Menteri Kewangan yang dia tidak faham atau tidak tahu isi kandungannya.

“Jelas Anwar tidak layak (incompetent) untuk kekal sebagai Perdana Menteri. Lagi lama Malaysia ditadbir oleh kerajaan Madanon Anwar Ibrahim, lagi besar mudaratnya kepada rakyat,” katanya lagi.

Dalam pada itu, Muhyiddin juga meminta peguamnya untuk meneruskan saman terhadap Anwar kerana gagal meminta maaf dalam tempoh 24 jam.

“Oleh kerana Anwar gagal mengemukakan permohonan maaf tanpa syarat dan secara terbuka kepada saya dalam tempoh 24 jam sepertimana yang terkandung di dalam surat tuntutan peguam saya kepadanya, maka saya telah mengarahkan peguam saya untuk meneruskan tindakan saman fitnah ke atasnya,” ujarnya lagi.


Calon ‘katak berprinsip’ PKR, Idris tewas

Calon ‘katak berprinsip’ yang diletak PKR, Datuk Seri Idris Haron tewas di Dewan Undangan Negeri (DUN) Asahan dalam Pilihan Raya Negeri (PRN) Melaka kali ini.

Daripada maklumat tidak rasmi, Idris memperoleh 1,484 undi ketinggalan berbanding calon Barisan Nasional (BN), 3,708 undi.

Calon Perikatan Nasional, Dhanesh Basil mendapat 912 undi manakala dua calon Bebas, Mohd Khir Ayib dan Mohd Noor Salleh masing-masing mendapat 75 dan 29 undi.

Terdahulu, Idris mengetuai kumpulan menarik balik sokongan terhadap kepimpinan Ketua Menteri, Datuk Seri Sulaiman Md. Ali.

Idris sebelum ini mengetuai gerakan untuk menggulingkan kerajaan negeri bersama ADUN Pengkalan Batu (Bebas), Datuk Norhizam Hassan Baktee; ADUN Pantai Kundor (UMNO), Datuk Nor Azman Hassan dan ADUN Telok Mas (Bersatu), Datuk Noor Effandi Ahmad.

Ketua Pembangkang, Datuk Seri Anwar Ibrahim bertindak mengumumkan Idris bertanding atas tiket PKR dalam PRN Melaka sehingga menimbulkan kecaman rakan separti dalam Pakatan Harapan (PH).


Pengikut fanatik Najib, Ismail Sabri jadi PM pun kerana sokongan PN

UMNO jika tersepit sanggup tikam kawan, sanggup menghulur tangan kepada DAP yang mereka dakwah sana sini mengatakan akan menghancurkan Melayu dan Islam di Malaysia.

Namun, itulah hakikat sebenarnya UMNO yang tidak mahu melepas kuasa walaupun kalah teruk dalam Pilihan Raya Umum Ke-14 (PRU14) lalu.

Akar umbi UMNO dan rakyat tidak sewajarnya menjadi ‘Melayu mudah lupa’. Sejarah telah membuktikan:

Presiden UMNO Datuk Seri Ahmad Zahid Hamidi mahu bergabung dengan blok pembangkang, malah memberi sokongan kepada Presiden PKR Datuk Seri Anwar Ibrahim yang juga cikgunya untuk menjadi Perdana Menteri (PM).

Apa kesan apabila Anwar menjadi PM? Sudah tentulah DAP juga akan diangkat menjadi kerajaan bersama-sama Zahid dan UMNO.

Surat menyokong Anwar menjadi PM ke sembilan ditandatangani Zahid dan rakan karibnya Datuk Seri Najib Razak, tanpa pengetahuan Ahli Parlimen (MP) UMNO dihantar kepada Yang di-Pertuan Agong, dan mereka tidak pula menafikannya. Tidakkah itu mewakili UMNO?

Jika surat itu adalah fitnah maka Ketua Penerangan Barisan Nasional (BN) Selangor, Isham Jalil wajar membuat laporan polis.

Ketika Perhimpunan Agung UMNO (PAU) 2020, Zahid dan Anwar juga mengakui perbualan telefon yang tular itu adalah benar.

Sejarah juga membuktikan:

Zahid bersedia bekerjasama dengan DAP untuk membentuk kerajaan negeri Perak ketika krisis politik di negeri itu pada Disember 2020 lalu. Krisis itu dicetuskan oleh pemimpin UMNO sendiri yang mahukan kuasa memerintah, sedangkan mereka kalah kepada PH ketika PRU14.

Ketika krisis politik Melaka – juga dicetuskan pemimpin UMNO – Pengerusi Badan Perhubungan UMNO Negeri, Datuk Seri Ab Rauf Yusoh, mahu bersekongkol dengan DAP bagi memastikan kerajaan UMNO Melaka tidak tumbang.

Rauf mendapat restu pucuk pimpinan UMNO mengadakan perbincangan dengan DAP Melaka. Namun, parti pembangkang itu sudah lama tahu siapa UMNO, licik seperti belut.

Itu belum lagi masuk bab penyelewengan melibatkan berbilion-bilion wang rakyat oleh pemimpin UMNO ketika mereka berkuasa.